TI-M kritik MoU kerajaan-PH tiada pembaharuan pelan lawan rasuah

Sebuah badan bebas antirasuah, Transparency International Malaysia (TI-M) mengkritik Memorandum Persefahaman (MOU) kerajaan dan Pakatan Harapan (PH) yang tidak mengandungi tiga bidang pembaharuan dalam Pelan Antirasuah Nasional (NACP).

TI-M berharap pihak kerajaan dan pembangkang dapat mencari jalan untuk menunjukkan kemahuan politik dalam melaksanakan pembaharuan antirasuah yang digariskan badan tersebut sebelum ini, disamping menzahirkan kekecewaan tiga pembaharuan utama tidak disentuh dalam MoU yang dipersetujui pada Isnin lalu di Parlimen.

“Kami mengharapkan bahawa niat dan iktikad baik para penggubal undang-undang dari kedua-dua belah pihak akan berlaku dalam beberapa bulan akan datang melalui sistem perundangan yang jelas dan juga kemahuan politik yang sebenarnya.

“Kami juga kecewa kerana tiga bidang pembaharuan utama yang telah diketengahkan dalam NACP dan pelbagai kenyataan dari ahli Parlimen dan NGO, dalam beberapa bulan terakhir ini, tidak terkandung dalam MOU,” kata Presidennya, Muhammad Mohan.

Katanya, ketiga-tiga bidang utama tersebut adalah akta pembiayaan politik, pemisahan kuasa antara peguam negara dan pendakwa raya serta meletakkan Suruhajaya Pencegahan Rasuah Malaysia (SPRM) bawah bidang kuasa parlimen.

“Akta pembiayaan politik, rang undang-undang tersebut telah disiapkan tetapi mengapa nampaknya ada kurangnya inisiatif dan kemahuan politik dari kedua-dua pihak untuk menjayakannya?

“Pemisahan kuasa antara peguam negara dan pendakwa raya supaya tidak berlakunya salah guna kuasa dan mengurangkan konflik berkepentingan,” katanya pemimpin badan antirasuah itu.

Bagaimanapun Muhammad memuji MOU yang ditandatangani pada 13 September lalu untuk membantu proses memulihkan ekonomi dan reformasi parlimen di Malaysia.

Blok pembangkang, Pakatan Harapan dan kerajaan menandatangani MoU Transformasi dan Kestabilan Politik yang berlangsung di Parlimen.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Anwar tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


PH dan BN sudah tadbir Melaka, PN saja yang belum (II – Pengkhianatan)

Kata penulis: Apa kata kali ini beri peluang kepada PN pula mentadbir Melaka. Cubalah untuk setahun lebih sahaja, bukan lama pun sebelum menjelangnya Pilihan Raya Umum Ke-15 (PRU15) yang selewat-lewatnya perlu diadakan pada 2023. Jika selepas itu tidak puas hati, buat keputusan baharu ketika PRU15. Tapi kalau OK, teruskan dengan PN.

Sambungan kisah…

Bukan Malaysia sahaja, malah seluruh dunia diselubungi virus yang sehingga kini menjangkiti lebih 252.6 juta penduduk dunia.

Untuk rekod, pembentukan Kerajaan PN berdepan cabaran paling hebat dalam sejarah negara, khususnya bagi Perdana Menteri (PM) kelapan Tan Sri Muhyiddin Yassin. Baginya, cabaran politik tidak sebesar mana, tetapi serangan virus Covid-19 merupakan ancaman yang tidak pernah ditanggung oleh mana-mana PM Malaysia sebelum ini.

Beberapa keputusan penting demi melindungi rakyat terpaksa diambil termasuk melaksanakan ‘total lockdown’ yang bermakna hampir seluruh sektor ekonomi terpaksa ditutup, sekali gus rakyat kehilangan pekerjaan, manakala pintu sempadan negara dikunci kukuh.

Namun, dalam kepayahan, Kerajaan PN memperkenalkan beberapa inisiatif demi meringankan beban rakyat dengan menyalurkan pelbagai bentuk bantuan bernilai berbilion-bilion ringgit, yang sehingga sekarang masih diteruskan.

Pada masa sama pimpinan Muhyiddin terus meningkat dan memperkukuhkan sistem kesihatan negara, termasuk melancarkan Program Imunisasi Covid-19 Kebangsaan (PICK), memberi suntikan pelalian kepada rakyat Malaysia dalam usaha mengekang penularan Covid-19.

Namun, UMNO yang kalah teruk pada Pilihan Raya Umum Ke-14 (PRU14) lalu, mula merancang permainan kotor untuk membalas dendam dengan cara paling jijik dalam sistem demokrasi Malaysia.

Dimulai di Perak – UMNO mengkhianati PN apabila menarik sokongan kepada Menteri Besar (MB) ketika itu Datuk Seri Ahmad Faizal Azumu daripada Bersatu, sekali gus mengangkat wakil rakyat UMNO menjadi MB pada 10 Disember 2020.

Untuk rekod UMNO/BN tidak mempunyai majoriti di Dewan Undangan Negeri (DUN) Perak kerana kalah kepada Pakatan Harapan (PH) pada PRU14 lalu.

Tetapi, dengan pengkhianatan dan tipu muslihat, parti itu kini berjaya mentadbir Perak. Dan ianya juga adalah kali kedua pentadbiran Kerajaan Perak bertukar tangan selepas PRU 2018.

Apapun yang berlaku, PN kekal beristiqamah demi kebaikan dan prihatin kepada rakyat, tidak berpakat dengan PH semula, sebaliknya memberi sokongan kepada UMNO untuk mentadbir Perak di bawah pimpinan Datuk Saarani Mohamad.

Hampir dua bulan kemudian, menyusul pula pengkhianatan di Johor – Kerajaan PN Negeri pimpinan Bersatu ditumbangkan juga dengan cara paling jijik. Juga kali kedua pentadbiran kerajaan negeri bertukar tangan selepas PRU 2018. Pelakon sama memainkan peranan – UMNO!

UMNO sebelum itu memberi sokongan kepada PN untuk mengetuai kerajaan negeri di bawah pimpinan MB Bersatu setelah PH tumbang. Menarik sokongan terhadap PN menyebabkan MB daripada Bersatu Datuk Dr Sahruddin Jamal terpaksa meletak jawatan.

Sekali gus, dengan gembiranya Ahli Dewan Undangan Negeri (ADUN) Benut antara perancang pengkhianatan terhadap kerajaan PN Johor, Datuk Hasni Mohammad mengangkat sumpah sebagai MB baharu pada 28 Februari 2020.

Sekali lagi, apapun yang berlaku, PN kekal beristiqamah demi kebaikan dan prihatin kepada rakyat, tidak berpakat dengan PH semula, sebaliknya memberi sokongan kepada UMNO untuk mentadbir Johor, sedangkan parti itu tidak mempunyai majoriti setelah kalah teruk kepada PH pada PRU 2018.

Susulan langkah Muhyiddin membawa Bersatu memisahkan diri daripada PH dan berjaya membentuk Kerajaan PN peringkat Persekutuan pada Mac 2020, dua ADUNnya di Melaka juga bertindak sama. Kedudukan Adly Zahari daripada AMANAH yang menjadi Ketua Menteri (KM) kerajaan PH goyang.

Menyifatkan dirinya ‘Hulk’ ADUN DAP Pengkalan Batu, Datuk Norhizam Hasan Baktee bertindak keluar daripada parti itu. Norhizam sebenarnya adalah ahli UMNO, sebelum menyertai DAP pada 2006.

Demikian juga ADUN PKR Rembia, Datuk Muhammad Jailani Khamis meninggalkan parti itu dan seperti ‘Hulk’ beliau mengisytiharkan diri sebagai ADUN Bebas, tetapi menyokong BN/PN, menjadikan PH hanya memiliki 11 daripada 28 kerusi.

Untuk rekod, Muhammad Jailani menjadi ‘katak berprinsip’ yang diterima UMNO setelah keluar daripada PKR, dan akan bertanding di DUN Rembia pada Pilihan Raya Negeri (PRN) Melaka 20 November ini.

Kerajaan PH Melaka tumbang dan ADUN UMNO Lendu, Datuk Seri Sulaiman Md Ali disokong 17 ADUN dipersetujui oleh BN/PN menjadi KM Melaka pada 9 Mac 2020, bukannya ADUN UMNO Sungai Udang, Datuk Seri Idris Haron yang menjadi Ketua Pembangkang ketika PH berkuasa.

Tidak berlaku seperti di Perak dan Johor apabila Ketua Pembangkang dilantik menjadi MB setelah kerajaan sedia ada tumbang, Idris mendakwa beliau dihalang oleh Pengerusi Badan Perhubungan UMNO Negeri, Datuk Seri Ab Rauf Yusoh, individu yang dikatakan lebih berkuasa daripada KM sendiri setelah dilantik sebagai Speaker DUN.

Di belakang tabir, Idris adalah penyokong kuat bekas PM Datuk Seri Najib Razak. Malah, Idris pernah berkata beliau tidak akan menyokong sebarang tindakan untuk meletakkan Bersatu mentadbir Melaka.

Manakala, Sulaiman pula mendapat dukungan Ab Rauf yang rapat dengan Presiden UMNO Datuk Seri Ahmad Zahid Hamidi. Keadaan itu menyaksikan UMNO Zahid dan UMNO Najib berebut jawatan KM.

Kenapa mereka berebut? Adakah ia berkaitan projek mega RM43 bilion ‘Melaka Gateway’ yang dilancarkan Najib ketika beliau menjadi PM? Banyak duit untuk dicekau… Hawau!

Bersambung… Tetapi elok sangatlah pengundi Melaka yang berbilang bangsa memikirkan semula sejarah pentadbiran PH dan UMNO/BN sama ada di peringkat Pusat atau Negeri. BN/UMNO sudah! PH pun sudah! BN/UMNO sekali lagi pun sudah! Hanya PN sahaja yang belum. Apa kata cuba PN pula?

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Zahid yakin dapat pujuk ahli UMNO sokong DAP pada PRN

Usaha untuk memujuk sokongan ahli UMNO menyokong calon DAP pada Pilihan Raya Negeri (PRN) tidak mustahil dapat dilakukan, kata Datuk Seri Ahmad Zahid Hamidi.

Presiden UMNO itu senada dengan Datuk Seri Ahmad Maslan yang mahu ahli parti itu menyokong calon parti lain dalam kerajaan campuran termasuk DAP, malah kaedah sama akan digunakan sebelum ini dalam menarik sokongan ahli UMNO kepada MIC dan MCA.

“Dulu pengundi Barisan Nasional (BN) memberi sokongan kepada calon MCA dan MIC. Untuk itu, kita akan gunakan keadah yang sama bukan atas nama parti, tetapi atas rasa kebersamaan dalam Kerajaan Perpaduan.

“Lebih dua dekad kebencian penyokong terhadap sesuatu kumpulan telah ditanam dan tempoh itu bukan mudah untuk dirungkaikan,” katanya dipetik laporan Utusan Malaysia.

Zahid berkata pihaknya bersedia untuk bertemu dan menyantuni kumpulan berkenaan bagi memberi penerangan berkait dengan kerjasama antara UMNO dengan parti berkenaan.

Zahid terdahulu menghadiri Majlis Mesra Aidilfitri Felcra Berhad di Pekarangan Maahad Tahfiz Yaakubiah, Bukit Tui hari ini.

Media melaporkan semalam, Mat Maslan berkata pengundi UMNO perlu memilih calon daripada kerajaan perpaduan pada PRN tanpa mengira calon tersebut daripada parti mana termasuk DAP.

Menjelaskan perkara itu, Ahli Majlis Kerja Tertinggi (MT) itu berkata, ini kerana meskipun calon yang bertanding  daripada DAP, namun ia mewakili gabungan kerajaan perpaduan dan harus diterima susulan perubahan politik ketika ini.

“Bila sudah berada dalam kerajaan perpaduan maka kita hendaklah ikut disiplin parti memastikan arahan parti dituruti. Memang undi rahsia, tetapi gesaan saya bukan atas nama DAP, tetapi atas nama kerajaan perpaduan, titah Yang di-Pertuan Agong, apabila negara tergantung, kita perlu akur dan setia pada titah sentimen-sentimen yang ada.

“Kita hendaklah tinggalkan sentimen peribadi kerana dinamik politik hebat, apa yang berlaku sudah berlaku, ia adalah kerana kestabilan,” ujarnya.


Bertenang, elak terlibat provokasi, PAS nasihat ahli, penyokong

PAS menggesa semua pihak bertenang dan mengelak terlibat dalam sebarang provokasi susulan penahanan serta pendakwaan ke atas Menteri Besar Kedah, Datuk Seri Muhammad Sanusi Md Nor.

Timbalan Presiden PAS, Datuk Seri Tuan Ibrahim Tuan Man berkata, ahli parti disaran bermunajat kepada Allah agar Muhammad Sanusi diberi ketabahan berdepan dengan ujian tersebut.

“PAS menggesa seluruh pimpinan di semua peringkat, ahli parti, penyokong yang simpati kepada kes Datuk Seri Sanusi Mohd Nor agar bertenang, mengelak sebarang provokasi atau melibatkan diri dalam provokasi yang sengaja direka oleh pihak yang tidak bertanggungjawab.

“PAS menggesa ahli agar terus munajat doa kepada Allah agar beliau diberi ketabahan dan berjaya dalam menghadapi mehnah (ujian) ini.

“Marilah kita berterusan berzikir dengan zikir Syikh Abu Ala Al Hadrami r.a dalam menghadapi saat kritikal agar doa kita dimaqbul oleh Allah,” katanya dalam satu kenyataan di Facebook, hari ini.

Muhammad Sanusi yang juga Pengarah Pilihan Raya Perikatan Nasional (PN) ditahan di sebuah hotel di Mont Kiara kira-kira jam 2.30 pagi oleh sepasukan polis dari Unit Siasatan Jenayah Terkelas (USJT) dan Bahagian Jenayah Gangsterim (D7), Jabatan Siasatan Jenayah Bukit Aman,

Muhammad Sanusi didakwa di dua Mahkamah Sesyen Selayang pagi ini dengan dua pertuduhan di bawah Akta Hasutan kerana mengkritik kerajaan campuran dan beliau mengaku tidak bersalah serta minta dibicarakan.

Dalam pada itu, Tuan Ibrahim berkata pimpinan parti sedang menguruskan kes tersebut dengan sebaik mungkin bersama pihak Luham serta pelbagai pihak termasuk peguam yang sedia membantu Menteri Besar PAS itu.

“Terima kasih kepada semua pihak yang berterusan mendokong kepimpinan beliau dan doakan agar PN akan meraih kemenangan besar dalam PRN kali ini,” katanya.

Mengikut Seksyen 4 (1) (c) Akta Hasutan 1948, seseorang boleh dihukum mengikut Seksyen 4(1) akta sama yang membawa hukuman denda maksimum sehingga RM5,000 atau penjara maksimum tiga tahun atau kedua-duanya, jika sabit kesalahan.

Kedua-dua mahkamah menetapkan jaminan sebanyak RM5,000 dengan seorang penjamin terhadap Muhammad Sanusi dan sebutan semula kes 4 Oktober depan.


Anwar jelajah 6 negeri PRN kerana takut ‘tsunami’ PN, kata PAS

Tindakan Perdana Menteri, Datuk Seri Anwar Ibrahim turun menjelajah ke semua enam negeri yang terlibat pilihan raya negeri (PRN) melambangkan ketakutan kerajaan terhadap ‘tsunami’ Perikatan Nasional (PN) yang semakin terserlah.

Naib Presiden PAS, Datuk Mohd Amar Abdullah berkata kemenangan PN boleh menggugat kedudukan kerajaan campuran BN-PH selepas PRN nanti.

“Saya yakin landskap politik negara pada masa akan datang berubah jika PN menang semua enam negeri itu dan ia menjadi tuntutan ketidakpercayaan rakyat terhadap kerajaan perpaduan.

“Inilah yang amat ditakuti oleh kerajaan hari ini. Sebab itulah beliau (Anwar) turun ke semua negeri dan ia memberi petanda kebimbangan serta ketakutan mereka dengan perkembangan yang berlaku ketika ini,” katanya.

Beliau berkata demikian pada Program Sembang Santai Bersama Tan Sri Noh Omar sempena Karnival Kelantan Maju Rakyat Sejahtera di Kota Bharu, malam tadi.

Dalam program sama, Mohd Amar berkata PN perlu mempertahankan tiga negeri sedia ada iaitu Kelantan, Terengganu dan Kedah serta menawan tiga lagi negeri yang kini di bawah pentabiran kerajaan iaitu Pulau Pinang, Selangor juga Negeri Sembilan.

Katanya, jika PN hanya mampu mempertahankan negeri sedia ada pada PRN nanti ia akan menjadi  simbol kemenangan moral buat kerajaan BN-PH.

Anwar rancak menghadiri program jelajah yang digelar ‘Temu Anwar’ di beberapa buah universiti awam di mana beliau mengadakan siri dialog dengan mahasiswa yang hadir.


Budak antara dua ‘hilang’ ketika redah banjir di padang bola

Dua lelaki termasuk seorang kanak-kanak dikhuatiri lemas selepas dipercayai dihanyutkan arus ketika meredah air di kawasan padang bola berhampiran Bangunan UMNO di Mentakab, Temerloh semalam.

Penolong Pengarah Operasi Jabatan Bomba dan Penyelamat (JBPM) Pahang, Ismail Abdul Ghani, berkata pihaknya menerima maklumat pada jam 3.15 petang sebelum menggerakkan enam anggota dan pegawai dari Balai Bomba dan Penyelamat Mentakab ke lokasi kejadian.

“Kenyataan saksi kepada polis mendakwa terdapat seorang lelaki dewasa dan seorang kanak-kanak telah meredah air di kawasan itu sebelum dihanyutkan arus dan hilang. Bagaimanapun setakat ini identiti mereka masih belum dikenal pasti.

“Operasi mencari dan menyelamat (SAR) mangsa semalam menggunakan bot aluminium dan dijalankan secara surface searching atau pencarian di kawasan permukaan air di lokasi kejadian dengan radius pencarian seluas 500 meter persegi,” katanya menerusi kenyataan di sini,hari ini.

Bernama melaporkan operasi ditangguhkan pada 5.15 petang semalam dan bersambung pagi tadi.

Sementara itu, operasi SAR terhadap Mohd Firdaus Supiardi, 26, yang dilaporkan hilang selepas terjun ke Sungai Belat, Kuantan pada Sabtu lepas, masih diteruskan dan telah meliputi jarak 20 kilometer dan kawasan sawit seluas 10 hektar.


Hina Islam, seorang ahli politik Kristian di Indonesia dihukum penjara 5 bulan

Mahkamah Indonesia menjatuhkan hukuman penjara lima bulan terhadap seorang ahli politik beragama Kristian kerana ucapan kebencian menghina agama Islam dalam media sosial.

Ferdinand Hutahaean, 56, seorang ahli politik Protestan, didakwa mengeluarkan ucapan kebencian menerusi komen dalam media sosial yang menyinggung agama, etnik dan perkauman.

Hutahaean, bekas ahli politik Parti Demokrat disabitkan kesalahan pada 19 April di Mahkamah Daerah Jakarta Pusat atas pertuduhan melanggar Kanun Jenayah kerana sengaja menyebarkan ucapan kebencian.

“Defendan Ferdinand Hutahaean didapati bersalah dengan sengaja menyebarkan berita palsu yang menyebabkan kekecohan dalam masyarakat,” kata Pengerusi Majlis Hakim, Suparman Nyompa semasa menjatuhkan hukuman tersebut.

Mahkamah menjatuhkan hukuman penjara lima bulan terhadap defendan dan hukuman itu diringankan kerana dia ditahan.

Hutahaean ditahan selepas dua individu membuat laporan polis terhadapnya pada 5 Januari lalu dengan menuduhnya menghina Islam dalam ciapan di Twitter.

Untuk rekod, defendan sebelum ini kalah dalam Pilihan Raya Parlimen selepas gagal memenangi kerusi Dewan Undangan Negara pada 2019.

Dia ditahan pada 10 Januari berikutan bantahan orang ramai terhadap ciapannya di Twitter selepas mengejek umat Islam dengan menggelar Tuhan mereka “lemah”.

Tweet itu berkata: “Kaishan sekali Allahmu ternyata lemah harus dibela. Kalau aku sih Allahku luar biasa, maha segalanya, DIA lah pembelaku selalu dan Allahku tak perlu dibela.”

Mahkamah meringankan hukuman terhadap Hutahaean dengan mengurangkan tempoh tujuh bulan hukuman penjara daripada yang dicadangkan pendakwa raya.


Pelantikan 11 timbalan Exco Melaka membazir wang rakyat: ADUN PN

Perikatan Nasional (PN) yang menjadi pembangkang di Dewan Undangan Negeri (DUN) Melaka menyifatkan pelantikan 11 timbalan Exco sebagai satu pembaziran wang rakyat.

Pengerusinya, Dr Mohd Yadzil Yaakub berkata pelantikan Timbalan Exco itu sudah pasti membabitkan perbelanjaan tambahan yang sepatutnya boleh disalurkan untuk agenda rakyat.

Beliau berkata, peruntukan kepada dua Ahli Dewan Undangan Negeri (ADUN) pembangkang iaitu beliau sendiri di DUN Bemban dan Dr Mohd Aleef Yusof (Sungai Udang) lebih adil kepada rakyat berbanding perlantikan timbalan Exco, terutama Melaka sebagai negeri kecil.

“Kerajaan Melaka sendiri dari peringkat awal tidak mampu untuk menyediakan peruntukan hanya kepada dua ADUN pembangkang, tetapi melantik timbalan Exco menjadikan 21 orang daripada 28 jumlah ADUN, yang mustahil tanpa belanja tambahan.

“Keputusan ini menggambarkan kerajaan negeri yang terbentuk lebih mengutamakan keselesaan ADUN dalam blok kerajaan berbanding membawa agenda rakyat,” katanya menurut BH.

Dr Yadzil berkata demikian ketika diminta mengulas kenyataan Ketua Menteri, Datuk Seri Ab Rauf Yusoh malam tadi yang ‘mempelawa’ dirinya dan Dr Mohd Aleef menyertai kerajaan perpaduan menjelang sidang DUN pada Jun ini.

Beliau yang juga Ketua Badan Pimpinan Bersatu Melaka menegaskan beliau dan Dr Mohd Aleef akan kekal berada di blok pembangkang dalam memastikan semak dan imbang berkesan kepada kerajaan negeri.

“Bukan soal macam mana kami nak lawan tapi janganlah takut kepada kami, kepada pembangkang yang hanya berdua.

“Kami kekal dengan prinsip akan menjadi pembangkang yang berwibawa menjadi ‘check and balance’ kepada kerajaan Melaka serta akan mendengar suara hati rakyat dan memperjuangkan denyut nadi mereka,” katanya.

Dalam perkembangan sama, Dr Yadzil turut melontarkan beberapa persoalan termasuk keberkesanan 21 anggota Exco dalam menjana hasil berlipat ganda.

“Persoalan besar sekarang apakah kerajaan Melaka akan lebih efisien dengan 21 orang dalam barisan Exco? Apakah kerajaan mampu menjana hasil berlipat kali ganda dengan barisan Exco dan timbalannya yang ramai?.

“Apakah ketua menteri terpaksa melantik barisan Exco yang besar ini kerana gabungan kerajaan Madani di Melaka yang terbentuk tidak stabil?,” katanya lagi.

Malam tadi Ab Rauf Yusoh dilapor berkata, pihaknya menyasarkan kerajaan negeri pimpinannya sifar pembangkang menjelang pembentangan Enakmen Anti Lompat Parti di negeri itu.

Kenyataan itu dibuat pada sidang media pengumuman senarai timbalan Exco selepas beliau mempengerusikan mesyuarat Exco pertama, malam tadi selepas membentuk kerajaan Perpaduan menerusi pelantikan Exco negeri, Rabu lalu.


Shahidan ‘Jeneral Perang’ gempur BN Perlis, Azlan Man sudah kecut

Setelah Datuk Seri Shahidan Kassim menjadi ‘Panglima Perang’ Perikatan Nasional untuk menggempur Perlis yang telah lama dikuasai BN, Pengerusi BN Perlis Datuk Seri Azlan Man, menyifatkan veteran UMNO itu sebagai pengkhianat.

Apa lagi dalam keadaan ‘gelombang’ anak Perlis yang telah bertahun-tahun berada di bawah BN, kini sudah mula beralih angin memberi sokongan kepada Perikatan Nasional dalam Pilihan Raya Umum Ke-15 (PRU-15) yang bakal menjelang 19 November ini.

Ditambah pula dengan pengalaman Shahidan selama lebih 30 tahun dalam dunia politik Perlis, dan kini menjadi ‘Panglima Perang’ Perikatan Nasional, tsunami besar akan menggoncang kedudukan UMNO dan BN di negeri itu.

Sebelum ini, Pengerusi BN Datuk Seri Ahmad Zahid Hamidi menggugurkan Shahidan daripada calon untuk mempertahankan kerusi Parlimen Arau, sebaliknya meletakkan orang luar bertanding di kerusi itu.

Susulan itu, Shahidan bertindak menutup semua bilik gerakan BN yang telah dibukanya sebagai persediaan menghadapi PRU-15, sebelum senarai nama calon diumumkan.

Terdahulu menurut laporan Utusan hari ini (10 November 2022) menyebut: “Pengerusi Barisan Nasional (BN) negeri, Datuk Seri Azlan Man menyifatkan Datuk Seri Shahidan Kassim sebagai pengkhianat kerana memilih meninggalkan parti dan bersama-sama Perikatan Nasional (PN).”

Pengerusi Perikatan Nasional Perlis, Mohd Shukri Ramli berkata Shahidan akan melaksanakan tugasnya sebagai ‘panglima perang’ gabungan parti itu bagi membantu rakan-rakan lain membebaskan Perlis daripada genggaman BN.

“Kita (Perikatan Nasional) yakin dengan kemampuan beliau dapat membimbing gabungan jentera Perikatan Nasional. PAS Perlis akan memberi sokongan dan bantuan penuh kepada Shahidan,” katanya yang juga Pesuruhjaya PAS negeri.

Sementara itu, Ketua Badan Pimpinan Negeri Bersatu Perlis Abu Bakar Hamzah turut menyatakan keyakinan terhadap kemampuan Shahidan sebagai perancang utama yang mampu membawa perubahan di Perlis yang sebelum ini dikenali sebagai kubu kuat BN.

“Dengan bantuan Shahidan, saya yakin jentera parti gabungan PN akan lebih kukuh dan kebal kerana beliau mempunyai pengetahuan dan pengalaman luas sebagai panglima perang BN sebelum ini.

“Shahidan bukan hanya akan membantu dari sudut sokongan moral tetapi mungkin boleh membantu kita (PN) dari sudut lain seperti menyusun gerak kerja dan strategi,” katanya yang juga Naib Pengerusi Perikatan Nasional Perlis.

“Sebelum ini saya orang yang bertanggungjawab menyusun strategi dari ‘A to Z’ bagi memastikan kemenangan BN di Perlis pada PRU-14 dan tidak mustahil saya dapat membantu Perikatan Nasional pula,” kata Shahidan.

Shahidan berkata beliau bukan hanya berkempen untuk Parlimen Arau sebaliknya akan membantu rakan-rakan dalam gabungan Perikatan Nasional yang lain.

Selain itu, beliau turut meletakkan sasaran untuk menawan 10 kerusi Dewan Undangan Negeri (DUN) iaitu empat yang terletak dalam Parlimen Arau dan masing-masing tiga kerusi DUN di Kangar dan Padang Besar.

Sebelum ini, Pengerusi Perikatan Nasional Tan Sri Muhyidin Yassin berkata beliau yakin gabungan itu mampu menawan Perlis pada PRU-15 berdasarkan gelombang sokongan yang ditunjukkan oleh pengundi di negeri itu.


DAP tak puas hati komposisi menteri UMNO lebih ramai, tapi menang sikit

DAP – parti komponen Pakatan Harapan (PH) – mula mempertikaikan kenapa UMNO memperoleh jawatan menteri penuh lebih banyak daripada mereka, sedangkan parti itu mempunyai hanya 30 kerusi Parlimen selepas Pilihan Raya Umum Ke-15 (PRU-15).

Walaupun tidak menyatakan secara jelas berhubung UMNO yang mendapat enam jawatan menteri penuh dalam Kabinet Datuk Seri Anwar Ibrahim, DAP menyifatkan komposisi jawatan itu tidak seimbang.

Naib Pengerusi DAP Kebangsaan, Chow Kon Yeow berkata terdapat parti politik yang kerusinya kurang berbanding DAP, tetapi sebaliknya mendapat lebih banyak jawatan menteri.

Untuk rekod, pada PRU-15 lalu, Barisan Nasional (BN) yang diterajui UMNO menang 30 kerusi Parlimen berbanding, 40 oleh DAP.

Bagaimanapun, Anwar yang juga Pengerusi PH memberikan enam kerusi menteri penuh kepada UMNO, termasuk melantik Pengerusi BN Datuk Seri Ahmad Zahid Hamidi sebagai Timbalan Perdana Menteri 1.

Menteri lain daripada UMNO ialah

Sementara empat sahaja pemimpin DAP yang dilantik menteri penuh iaitu:

Mengulas lanjut, Kon Yeow yang juga Pengerusi DAP Pulau Pinang dan Ketua Menteri berkata pihaknya juga kecewa kerana daripada tujuh ahli Parlimen parti itu yang menang di Pulau Pinang tiada seorang pun yang dilantik menteri.

“Sebuah parti politik meraih kerusi kurang berbanding DAP pada PRU-15 tetapi mendapat dua kali ganda bilangan menteri berbanding DAP.

“Kami kecewa kerana tiada seorang pun daripada tujuh ahli Parlimen DAP Pulau Pinang dilantik sebagai menteri, walaupun kami faham akhirnya, keputusan Perdana Menteri untuk memilih siapa yang patut berada dalam Kabinetnya,” katanya menurut Mkini.

Ketika ditanya lebih lanjut mengenai kemungkinan komposisi politik timbalan menteri, Chow mengelak mengulas soalan itu.


PAU 202: Poster tuntut Najib dibebaskan tersebar

Perhimpunan Agung UMNO (PAU) 2023 yang bermula sejak kelmarin dicemari penyebaran poster berbaur provokasi yang menuntut pembebasan bekas presidennya, Datuk Seri Najib Razak.

Perwakilan dari Melaka, Osman Paiman berkata tindakan itu mampu mengganggu-gugat keharmonian antara ahli dan barisan kepimpinan parti.

“Memang tak patut, ini adalah perhimpunan besar untuk ahli parti mendengar mandat presiden, kalau ada budaya fitnah macam ini, saya syak ini satu sabotaj. Ini kerja orang munafik,” katanya, lapor FMT.

Sementara perwakilan dari Perak, Nazatul Syima berkata walaupun poster itu bertujuan menyatakan sokongan terhadap Najib namun cara digunakan salah dan boleh mengundang pelbagai persepsi negatif.

“Mereka mungkin nak kita bertindak tegas untuk bantu Najib tapi cara ini nampak kasar dengan tulisan berunsur provokasi, ini cara yang salah,” katanya.

Poster yang disebar itu menunjukkan gambar Presiden UMNO, Datuk Seri Ahmad Zahid Hamidi dan Ketua Penerangannya, Datuk Seri Azalina Othman Said dengan mulut yang dizip selain tanda pagar#BEBASNAJIB.

“Hari berganti minggu, minggu berganti bulan, bulan berganti tahun.

“Mana janji-janji dulu? Najib masih dipenjara. Janji terus tinggal janji. Apa guna berjanji kalau tak ditepati,” mesej yang terdapat pada poster itu.

Difahamkan, poster berkenaan diletakkan dalam raga motosikal atau diselit pada cermin kereta di kawasan parkir sekitar Pusat Dagangan Dunia (WTC) Kuala Lumpur yang merupakan lokasi rasmi PAU 2023.

Najib kini sedang menjalani hukuan penjara 12 tahun selepas Mahkamah Persekutuan pada 23 Ogos 2022 mengekalkan sabitan dan hukuman terhadapnya termasuk denda RM210 juta dalam kes penyelewengan dana RM42 juta milik SRC International Sdn Bhd.

Semalam, anak Najib, Datuk Mohamad Nizar berharap penyokong UMNO tidak akan melupakan perjuangan  pembebasan ayahnya yang kini masih dipenjara.


Penipuan PenjanaKerjaya: Perkeso gantung bayaran RM423 juta

Pertubuhan Keselamatan Sosial (Perkeso) menggantung bayaran Program Penjana Kerjaya (PenjanaKerjaya) berjumlah RM423 juta susulan laporan
Suruhanjaya Pencegahan Rasuah Malaysia (SPRM) menyiasat kes penyelewengan dana itu oleh syarikat berstatus sendirian berhad.

Ketua Eksekutif Perkeso Datuk Seri Dr Mohammed Azman Aziz Mohammed berkata tindakan itu dilakukan berdasarkan analisis data dan pemantauan berterusan Bahagian AntiFraud, Etika & Integriti (AFEI) Perkeso.

Katanya, sebagai sebuah agensi di bawah Kementerian Sumber Manusia yang diamanah melaksanakan pelbagai inisiatif kerajaan semasa tempoh pandemik Covid-19, Perkeso memandang serius isu penyelewengan itu.

“Di samping itu, AFEI bekerjasama rapat dengan Bahagian Kewangan dan Pejabat Sistem Insurans Pekerjaan bagi memastikan setiap permohonan yang diterima dapat disemak sepenuhnya dengan teliti, sebelum bayaran dibuat kepada penerima insentif.

“Sehingga kini, jumlah bayaran PenjanaKerjaya adalah sebanyak RM1.72 bilion dengan melibatkan seramai 45,379 majikan bagi menempatkan 327,789 pencari kerja ke dalam pekerjaan,” katanya dalam kenyataan hari ini.

Semalam, SPRM dilaporkan menahan reman 37 individu yang dipercayai menggunakan platform PenjanaKerjaya untuk membuat tuntutan palsu sehingga RM100 juta.

Sumber SPRM berkata mereka yang ditahan terdiri daripada pengarah, pemilik, pengurus dan jurutera-jurutera melibatkan 26 lelaki dan 11 wanita berusia antara 28 hingga 70 tahun daripada 64 buah syarikat berstatus sendirian berhad.

Katanya, SPRM turut membekukan akaun bernilai RM7.3 juta milik syarikat berkenaan.

Sementara itu, Mohammed Azman mengingatkan majikan supaya jujur dan berintegriti mengemukakan permohonan untuk program bantuan kerajaan termasuk PenjanaKerjaya.

Justeru, beliau meminta mana-mana majikan yang menyalahgunakan dana berkenaan atau mengemukakan permohonan tanpa mengikut syarat-syarat ditetapkan supaya tampil dan membuat bayaran balik secara sukarela.

“Majikan diminta berhubung dengan Perkeso bagi menyelesaikan isu ini sebelum sebarang tindakan diambil,” katanya.


Pulau Pinang tak bubar DUN jika PRU musim tengkujuh, kata KM

Kerajaan Pulau Pinang tidak akan membubarkan Dewan Undangan Negeri (DUN) jika Pilihan raya Umum Ke-15 (PRU-15) diadakan pada musim tengkujuh, kata Ketua Menteri Chow Kon Yeow, hari ini (20 September 2022).

Beliau berkata, risiko kepada nyawa pengundi adalah terlalu tinggi untuk pilihan raya diadakan pada masa banjir.

“Jika (PRU) tidak diadakan pada musim tengkujuh, lain pula ceritanya.

“Tetapi jika musim tengkujuh, kita tidak akan ikut kerana risikonya terlalu tinggi,” katanya pada sidang media di pejabatnya hari ini.

Menurutnya pertimbangan negeri sebelum ini sama ada untuk membubarkan DUN pada masa yang sama dengan pembubaran Parlimen akan bergantung kepada masa dan keadaan.

“Jika pembubaran itu lebih hampir kepada penggal penuh, sudah tentu kami akan ikut.

“Tetapi sekarang, Barisan Nasional (BN) begitu berazam untuk mengadakan pilihan raya awal walaupun pada musim tengkujuh,” katanya.

Chow berkata musim tengkujuh adalah masa yang tidak sesuai untuk mengadakan kempen pilihan raya dan pengundian.

“Apa yang berlaku jika ia banjir pada malam sebelum hari pengundian atau pada hari itu sendiri?

“Bagaimanakah pengundi Malaysia boleh menggunakan hak mereka untuk mengundi apabila berhadapan dengan situasi hidup atau mati apabila rumah mereka dinaiki air? Pusat mengundi pun tidak akan terlepas,” katanya.

Chow berkata ramai yang mengecam mereka yang menggesa PRU-15 diadakan pada musim tengkujuh.

Beliau berkata mereka yang mahu PRU-15 diadakan pada masa ini tidak mempertimbangkan logistik atau kesejahteraan pengundi.

“Pengundi tidak boleh pergi ke pusat mengundi jika ia dinaiki air, malah kenderaan peti undi tidak boleh pergi ke pusat mengundi jika ia dinaiki air,” katanya.

Tambahnya, keseluruhan proses pilihan raya akan terancam akibat banjir.

“Bolehkah kita menggelarkan diri kita sebagai negara demokrasi apabila orang ramai tidak dapat mengundi pada hari pengundian kerana sesetengah orang begitu berazam untuk mengadakan pilihan raya semasa musim tengkujuh?” katanya.

Chow berkata, suara rakyat menentang pilihan raya yang diadakan pada musim tengkujuh cukup lantang.

“Walaupun dengan peratusan keluar mengundi yang rendah, sebilangan kecil yang berjaya mengundi akan mengundi menentang BN kerana mengadakan pilihan raya pada musim tengkujuh,” katanya.

Beliau berkata, berharap kerajaan mempertimbangkan bantahan keras rakyat terlebih dahulu sebelum memutuskan untuk membubarkan Parlimen.


Kes positif Covid-19 turun lagi

Penularan Covid-19 di seluruh negara menunjukkan tanda-tanda semakin kurang, apabila kes harian menurun empat hari berturut-turut, dengan semua negeri dan Wilayah Persekutuan, kecuali Selangor, mencatat kes tiga digit.

Dalam tempoh 24 jam semalam (Isnin, 4 April 2022), jangkitan harian turun lagi ke paras terendah sejak Februari lalu, apabila merekodkan 10,002 kes, termasuk 98 kes import, berbanding 12,380 pada Ahad.

Jumlah itu menjadikan kumulatif positif sebanyak 4,256,469 kes. Jumlah pesakit yang pulih juga meningkat kepada 4,041,723, setelah 23,302 pesakit sembuh semalam, sementara 179,619 kes masih aktif, dengan 175,339 pesakit menjalani kuarantin di rumah.

Sehingga kini seramai 3,622 pesakit Covid-19 dimasukkan ke hospital; 236 dirawat di unit rawatan rapi (ICU), dengan 140 daripadanya memerlukan alat bantuan pernafasan; dan 422 individu ditempatkan di PKRC.

Statistik laman sesawang CovidNOW yang dikemas kini tengah malam tadi menunjukkan lima negeri mencatat peningkatan jangkitan harian semalam, membabitkan Negeri Sembilan, Kedah, Pahang, Terengganu dan Kelantan.

Negeri Sembilan mencatat 586 kes baharu berbanding 412 pada Ahad, menjadikan kumulatif positif sebanyak 191,608 kes, dengan 182,047 pesakit telah pulih, 1,460 kematian dilaporkan, dan 8,101 kes masih aktif.

Daripada jumlah kes aktif itu, seramai 7,936 pesakit menjalani kuarantin di rumah; 24 ditempatkan di PKRC; 134 dimasukkan ke hospital; dan tujuh dirawat di ICU, dengan enam daripadanya memerlukan alat bantuan pernafasan.

Sehingga 3 April, seramai 954,308 atau 84.5 peratus populasi di Negeri Sembilan telah lengkap menerima dua dos vaksin Covid-19, 1,012,497 atau 89.7 peratus menerima sekurang-kurangnya satu dos, dan 649,880 atau 79.3 peratus individu dewasa menerima dos penggalak.

Sementara Kedah pula mencatat 338 kes baharu, berbanding 330 pada Ahad, diikuti Pahang (306 kes, 287 Ahad); Terengganu (238 kes, 235 Ahad); dan Kelantan (190 kes, 184 Ahad).

Selangor, walaupun kes harian turun semalam, namun kekal tertinggi dalam kalangan negeri-negeri lain apabila mencatat 5,791 berbanding 7,613 kes pada Ahad.

Negeri itu kini mencatat kumulatif positif sebanyak 1,225,807 kes, dengan 1,120,105 pesakit telah pulih, 10,551 kematian, dan 95,151 kes masih aktif dengan 94,135 daripadanya menjalani kuarantin di rumah.

Seramai 129 pesakit lagi ditempatkan di PKRC; 852 dimasukkan ke hospital; dan 35 dirawat di ICU, dengan 28 daripadanya memerlukan alat bantuan pernafasan.

Pecahan kes Covid-19 mengikut negeri-negeri pada 4 April 2022.


Sedarlah Hamzah, kerusi Larut pun pinjam daripada UMNO, kata Tajuddin

UMNO akan tetap meletakkan calonnya bagi bertanding kerusi Parlimen Larut selepas wakil rakyatnya, Datuk Seri Hamzah Zainuddin keluar UMNO untuk menyertai Bersatu.

Ahli Majlis Kerja Tertinggi UMNO, Datuk Seri Tajuddin Abdul Rahman berkata, kerusi itu sememangnya milik UMNO yang hanya ‘dipinjam’ oleh Hamzah, dan sudah tiba masanya parti itu mengambil semula kerusi tradisi mereka itu.

“Setuju dengan kenyataan Aminuddin (Setiausaha UMNO Perak, Datuk Aminuddin Md Hanafiah), kita kena ambil balik sebab itu kerusi UMNO, sekarang Bersatu dah ambil, dan dah lompat Bersatu pun, kira pinjam sampai sekarang. Cukup masa kita ambil balik.

“UMNO akan ambil balik kerusi UMNO yang dipinjam Bersatu. Sebab kita pun tak ada nak bising-bising bila dia pinjam, kan?,” katanya kepada Agenda Daily.

Terdahulu, Aminuddin dalam satu kenyataan berkata UMNO Perak akan meletakkan calon menentang Menteri Dalam Negeri itu di kerusi Parlimen Larut sekiranya pemimpin Bersatu kekal bertanding di kawasan itu.

Menurutnya, semua kerusi ditandingi UMNO pada PRU14 lalu akan kekal ditandingi oleh parti itu termasuk kerusi Parlimen Larut yang dimenangi Hamzah atas tiket UMNO sebelum melompat menyertai Bersatu.

Dalam pada itu, Tajuddin yang juga merupakan Pengarah Pilihan Raya UMNO berkata, partinya belum membuat keputusan siapa calon yang terbaik untuk diletakan di kerusi berkenaan.

“Kita belum buat keputusan siapa nak bertanding di situ (Larut),” katanya.

Hari ini, Menteri Besar Perak, Datuk Saarani Mohamad menafikan khabar angin mengatakan kononnya akan diletak bertanding di kerusi Parlimen Larut.

Sebaliknya, Saarani menjelaskan mungkin akan bertanding kerusi yang dipegangnya kini pada pilihan raya akan datang atau kemungkinan kerusi Parlimen Lenggong.

Saarani berkata, calon anak tempatan adalah yang paling sesuai diletak untuk bertanding di Larut bagi mencabar Hamzah dan ia akan diputuskan oleh bahagian UMNO di kawasan itu sendiri.

Pada PRU14, 2018, Hamzah menang kerusi Parlimen Larut atas tiket Barisan Nasional (BN) selepas mengalahkan calon Pas, Abu Husin Mohamad dengan majoriti undi sebanyak 4,486.


Pejabat mufti gesa ubah nama ‘Timah’ pada jenama arak

Pejabat Mufti Wilayah Persekutuan menyifatkan penggunaan perkataan bahasa Melayu bagi jenama arak, seperti ‘Timah’ berpotensi mengancam perpaduan dan keamanan masyarakat berbilang kaum di Malaysia.

Sehubungan itu, syarikat pengeluar arak berkenaan perlu menarik balik dan mengubah serta-merta nama ‘Timah’ itu walaupun ianya didakwa sebagai nama bijih timah, kata pejabat mufti berkenaan dalam satu kenyataan.

Kenyataan itu berkata, isu berkenaan telah mencetuskan kontroversi dalam kalangan masyarakat, khususnya masyarakat Islam kerana ia dilihat seolah-olah satu tindakan biadap dan tidak menjaga sensitiviti orang Islam dalam negara ini, yang merupakan penduduk majoriti.

“Selain itu, perbuatan tersebut juga menimbulkan persepsi seolah-olah ada agenda tersembunyi seperti ingin menormalisasi budaya arak dalam kalangan masyarakat Melayu Muslim.

“Penggunaan jenama arak dengan perkataan bahasa Melayu seperti ‘Timah’ ini amatlah tidak wajar sama sekali.

“Ia mesti ditarik dan diubah serta-merta, di samping gambar yang digunakan juga hendaklah tidak menyentuh sensitiviti masyarakat Islam yang merupakan penduduk majoriti, demi keharmonian negara,” kata kenyataan itu.

Pejabat itu juga menasihatkan semua pihak berkaitan agar lebih sensitif dan peka terhadap isu-isu sedemikian yang berpotensi mengancam perpaduan dan keamanan masyarakat berbilang kaum.

“Memelihara kerukunan masyarakat dan tidak melanggar batas-batas yang boleh mengancam kestabilan hidup dan menggugat keharmonian umat Islam adalah menjadi teras kestabilan negara ini,” katanya.

Pejabat mufti itu juga berpendapat menjaga keharmonian negara daripada huru-hara akibat penggunaan nama yang sensitif itu lebih bermanfaat daripada dibiarkan.

“Dalam hal ini, maslahat atau kebaikan menjaga keharmonian negara dalam kalangan masyarakat daripada timbulnya huru-hara, kekacauan dan seumpamanya dengan melarang penggunaan jenama yang sensitif ini adalah lebih besar berbanding membiarkannya, di samping dapat meminimumkan mafsadah yang mungkin berlaku dalam kalangan masyarakat akibat daripada arak tersebut.

“Maka, tindakan tegas daripada pihak berwajib amat perlu dalam menangani permasalahan ini.

“Sehubungan dengan itu, tindakan dan langkah proaktif pihak kerajaan dan juga pemerintah amat perlu dalam menyelesaikan isu ini, dengan memastikan kemaslahatan rakyat terjaga dan juga kemudaratan ke atas rakyat turut terhindar,” kata kenyataan itu.


PH yakin kekal tadbir Pulau Pinang

Pakatan Harapan (PH) yakin dapat terus mentadbir Pulau Pinang pada Pilihan Raya Umum Ke-15 (PRU-15) akan datang, kata Pengerusi DAP negeri Chow Kon Yeow hari ini.

Ketua Menteri Pulau Pinang berkata gabungan itu tetap yakin dengan sokongan orang ramai terhadap pentadbiran, memetik pemantauannya terhadap sentimen akar umbi.

“Setakat ini, saya rasa pembangkang masih belum dapat memberikan kes yang kukuh mengapa rakyat perlu mengundi mereka,” katanya pada sidang media selepas melawat beberapa lokasi di Tasek Gelugor di bawah program “Jelajah Sayangi Pulau Pinang”.

Bagaimanapun, beliau berkata pakatan itu tidak akan memandang rendah sesiapa pun, terutama dengan parti baharu.

“DAP akan pastikan jentera pilihan raya telah bersedia,” katanya.

Terdahulu, beliau berkata Pulau Pinang sedang menimbang semula untuk mengadakan pilihan raya negeri serentak dengan PRU.

Beliau berkata semua persiapan pemilihan oleh DAP dilakukan di peringkat parti ketika ini namun parti itu masih belum menetapkan calon.

Chow baru-baru ini memulakan program “Jelajah Sayangi Pulau Pinang” dengan melawat setiap kawasan Parlimen di negeri itu.

Walaupun beliau menegaskan bahawa program itu adalah untuk mempromosi dan mengaktifkan semula ekonomi tempatan, beliau juga mengakui bahawa semua yang dilakukan sekarang adalah sebagai persediaan menghadapi pilihan raya.


Zeti kata BNM syor denda RM23 juta terhadap 1MDB, tapi AG kurangkan denda RM15 juta

Bekas Gabenor Bank Negara Malaysia (BNM) Tan Sri Dr Zeti Akhtar Aziz hari ini mendedahkan di Mahkamah Tinggi di sini bahawa bank pusat itu sebenarnya telah mengesyorkan penalti RM23 juta terhadap 1Malaysia Development Berhad (1MDB), namun Peguam Negara (AG) kemudian mengurangkan jumlah denda kepada RM15 juta.

Saksi berumur 76 tahun itu berkata untuk mengenakan penalti, BNM memerlukan persetujuan atau kebenaran AG pada masa itu, menurut laporan Bernama.

“AG menolak jumlah yang disyorkan oleh kami. Kami (BNM) mengesyorkan RM23 juta, namun AG mengurangkannya kepada RM15 juta,” katanya.

Saksi pendakwaan ke-46 itu berkata demikian ketika ditanya peguam utama Datuk Seri Najib Tun Razak, Tan Sri Muhammad Shafee Abdullah pada perbicaraan bekas perdana menteri itu yang membabitkan dakwaan penyelewengan RM2.3 bilion dana 1MDB.

Tan Sri Mohamed Apandi Ali merupakan Peguam Negara pada masa itu.

Dalam kenyataan saksinya, Zeti memberitahu bahawa ketidakupayaan 1MDB untuk membawa balik wang itu dan memberikan bukti mengenai status dana, mengakibatkan kompaun dikenakan ke atas dana kekayaan berdaulat itu.1MDB membayar kompaun pada 25 Mei 2016.

Muhammad Shafee: Adakah terdapat sebarang percubaan oleh menteri kewangan ketika itu (Najib) untuk mengetepikan denda yang dikenakan ke atas 1MDB ini? Zeti menjawab, “Saya tidak tahu”.

Selain itu, Zeti juga menegaskan bahawa AmBank memberitahunya bahawa Najib akan membuka akaun dengan bank itu, tetapi berkata pengarah urusan bank berkenaan Cheah Tek Kuang tidak memberitahunya bahawa ada derma yang dijangka akan masuk.

Zeti sekali lagi menegaskan bahawa bank pusat tidak menjalankan kajian sewajarnya ke atas akaun individu, dan itu adalah kewajipan institusi kewangan masing-masing.

Keterangan Zeti dilihat bercanggah dengan keterangan Cheah sebelum ini sebagai saksi pendakwaan ke-39 dalam perbicaraan 1MDB yang sama, apabila katanya dia telah memberitahu Zeti mengenai “derma” yang dikatakan akan tiba.

Cheah pada 4 Oktober 2022, memberitahu Mahkamah Tinggi bahawa dia telah mengikuti arahan pengerusi AmBank dan pergi ke rumah Najib pada awal 2011 untuk membantu Najib dengan dokumen pembukaan akaun bank, dan Najib mendakwa akan ada AS$100 juta derma yang datang dari kerajaan Arab Saudi untuk beliau, khusus bagi pelaksanaan aktiviti berkaitan Islam.

Najib, 70, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok.


Umum Adly calon KM Melaka, PH berisiko jika Idris merajuk

Langkah Pakatan Harapan (PH) mengumumkan nama Naib Presiden Amanah, Adly Zahari sebagai calon Ketua Menteri (KM) bakal mengundang risiko yang akan berlaku selepas ini jika bekas Ahli Dewan Undangan Negeri (ADUN) UMNO, Datuk Seri Idris Haron merajuk.

Untuk rekod, Idris yang bertanding atas tiket PH di kerusi Dewan Undangan Negeri (DUN) Asahan pada Pilihan Raya Negeri (PRN) Melaka kali ini juga dikatakan sedang dipertimbangkan untuk dilantik bagi jawatan nombor satu itu.

Spekulasi juga tercetus mengaitkan janji Ketua Pembangkang Datuk Seri Anwar Ibrahim kepada Idris yang berjanji untuk melantiknya sebagai KM sebelum ini sehingga menyebabkan menarik sokongan terhadap kerajaan dipimpin Datuk Seri Sulaiman Md Ali.

Idris bersama tiga ADUN lagi menjadi punca kejatuhan kerajaan negeri dipimpin UMNO sebelum ini.

Anwar diberi tekanan oleh rakan sekutunya, DAP supaya mengumumkan Adly sebagai calon PH kerana dilihat berlengah-lengah dalam membuat keputusan tersebut sehingga menimbulkan rasa tidak puas hati.

Malah, sebelum penamaan calon DAP sudah memberi tekanan hebat kepada Anwar dan mengkritiknya secara langsung kerana sanggup meletak dua bekas ADUN UMNO bertanding atas tiket gabungan pembangkang tersebut.

Anwar sebenarnya tertekan dengan tindakan DAP yang bakal memberikan kesan buruk kepada peluang untuk mereka menang nanti dan akhirnya tunduk dengan tekanan tersebut.

“Tidak ada (calon) yang lompat dikaitkan dengan kita sekarang. Apa yang berlaku ialah inisiatif yang dibuat pimpinan PH Melaka untuk berunding dengan rakan yang berasakan lemas dengan sistem dan pimpinan UMNO.

“Saya nak jelaskan, kami teliti secara mendalam berhubung kesediaan menerima kawan kita sebagai rakan yang boleh sama-sama mengharungi ujian ini.

“Seterusnya dapat meletakkan asas pentadbiran kerajaan yang kukuh di Melaka dengan gandingan pengalaman pelbagai pihak dan dengan harapan boleh menerobos kawasan tradisi Melayu yang tidak dapat ditembusi sebelum ini,” katanya menurut laporan.

Kenyataan tersebut memperlihatkan langkah Anwar yang cuba berlembut dengan DAP yang dilihat keras dalam menerima keputusannya, oleh sebab itu terpaksa mengumumkan nama Adly sebagai calon KM mereka.

Bagaimanapun, Idris pastinya terluka dengan pengumuman tersebut apabila janji dibuat Anwar tidak ditepati. Ia bakal mengundang rasa merajuk buat Idris dan berkemungkinan boleh berpatah balik semula bersama UMNO.

Jika perkara itu berlaku, ia pastinya akan mengundang krisis politik berterusan tanpa penyelesaian.

Menurut Anwar lagi, semua pemimpin dan parti dalam PH akan bekerja sebagai satu pasukan untuk memastikan kemenangan di semua 28 kerusi DUN yang ada.


Kedah tawar pinjaman pendidikan buat pelajar yang layak ke IPTA, IPTS

Kerajaan Negeri Kedah menawarkan Pinjaman Pendidikan Seksyen Pendidikan Negeri Kedah (SPPNK) kepada anak-anak Kedah yang berkelayakan melanjutkan pelajaran ke peringkat Ijazah Sarjana Muda Sepenuh Masa di Institusi Pendidikan Tinggi Awam (IPTA) dan swasta terpilih dalam negara.

Pengerusi Jawatankuasa Agama, Pendidikan dan Sumber Manusia, YB Brigedier Jeneral Dato’ Haji Najmi Haji Ahmad (B) berkata, segala maklumat berkaitan pinjaman ini boleh dilihat di laman web SPPNK.

“Selain itu, ada bantuan IBAKIPT yang mana pelajar yang berjaya melanjutkan pelajaran ke IPTA atau IPTS akan diberi bantuan RM300 secara one off, bantuan biasiswa daripada Zakat Negeri Kedah pun ada. Terdapat juga pelajar yang melanjutkan pelajaran ke Mesir juga ada bantuan daripada Yayasan Islam Negeri Kedah yang akan ditaja sepenuhnya.

“Kerajaan Negeri juga ada menyediakan Tabung Tengku Mahmud yang mana tabung ini bertujuan untuk membantu khusus dalam bidang pendidikan. Banyak sebenarnya bantuan yang diberikan oleh Kerajaan Negeri Kedah bagi menghargai anak-anak pelajar semua,” ujarnya.

Beliau berkata demikian ketika Majlis Pengumuman Sijil Pendidikan Malaysia (SPM) di Maktab Mahmud Alor Setar, hari ini.

Beliau berkata lagi, setiap kejayaan yang diperoleh ini bukan hanya terletak pada usaha dan kesungguhan guru semata-mata malah dorongan dan sokongan daripada ibu bapa adalah kunci kejayaan seseorang pelajar dalam pendidikan.

“Terima kasih dan syabas saya ucapkan kepada tuan-tuan dan puan-puan atas kesungguhan dalam membantu dan menyokong setiap program yang diatur oleh pihak sekolah. Tanpa sokongan daripada ibu bapa sekalian sukar untuk pihak sekolah melaksanakan program yang direncanakan ke arah melahirkan pelajar yang cemerlang dari segi akademik dan sahsiah mereka.

“Harapan saya semoga tuan-tuan dan puan-puan terus memberi sokongan kepada pihak sekolah dalam menjadikan Maktab Mahmud Alor Setar ini dan Maktab Mahmud yang lain sebagai institusi yang berjaya melahirkan lebih ramai cendekiawan yang ternama,” ujarnya.


Data dagangan bukti PN semakin berjaya pulihkan ekonomi

Presiden PAS Datuk Seri Abdul Hadi Awang melihat negara di bawah pentadbiran Kerajaan Perikatan Nasional (PN) semakin berjaya memulihkan ekonomi walaupun berdepan pandemik Covid-19.

Ini katanya adalah berdasarkan kepada statistik dikeluarkan Jabatan Perangkaan Malaysia berkaitan nilai eksport, import dan dagangan.

“Alhamdulilah negara kita semakin memulih daripada krisis ekonomi ekoran daripada wabak pandemik Covid-19 dengan pertumbuhan tertinggi eksport dalam tempoh 44 bulan dengan nilai RM104.9 billion pada bulan Mac.

“Turut catat nilai tertinggi adalah import pada bulan Mac dengan nilai RM80.8 bilion,” kata Duta Khas Perdana Menteri ke Timur Tengah itu.

Abdul Hadi berkata, laporan jabatan berkenaan bahawa Malaysia mencatatkan lebihan dagangan berjumlah RM24.2 billion yang memberi isyarat bahawa Malaysia berada pada landasan yang betul dalam fasa pemulihan ekonomi.

“Eksport Malaysia pada Mac 2021 menunjukkan perkembangan dengan merekodkan pertumbuhan dua digit 31% kepada RM104.9 billion dari setahun yang lalu dan merupakan pertumbuhan tahun ke tahun tertinggi dalam 44 bulan.

“Kerajaan Malaysia di bawah kendalian Perikatan Nasional akan terus komited dalam melaksanakan agenda pembangunan negara seperti mana yang disebutkan di dalam Wawasan Kemakmuran Bersama 2030,” katanya.

Beliau memberi jaminan kerajaan PN akan terus membangunkan Malaysia secara mampan seiring dengan pengagihan ekonomi yang adil, saksama dan inklusif pada semua peringkat kumpulan pendapatan, etnik, wilayah dan rantaian bekalan.


Enam negeri bubar DUN akhir Jun, PRN dilaksanakan Julai

Tiga negeri di bawah pemerintahan PAS dijangka membubarkan Dewan Undangan Negeri (DUN) masing-masing bagi memberi laluan kepada Pilihan Raya Negeri pada Jun depan.

Naib Presiden PAS, Datuk Mohd Amar Nik Abdullah berkata, negeri itu ialah Kelantan, Kedah dan Terengganu.

Timbalan Menteri Besar Kelantan itu berkata beliau dimaklumkan bahawa tiga negeri lain – Negeri Sembilan, Pulau Pinang dan Selangor – yang berada di bawah Pakatan Harapan (PH), juga bersetuju untuk membubarkan DUN mereka pada Jun.

“Kelantan telah pun memutuskan untuk membubarkan DUN pada penghujung Jun dan saya diberitahu tarikh pembubaran bagi lima negeri itu akan berlangsung secara berperingkat.

“Tetapi semuanya akan berlangsung pada Jun,” katanya kepada media ketika ditemui di Majlis Rumah Terbuka Aidilfitri Menteri Besar Datuk Ahmad Yakob di Tumpat, hari ini (23 April 2023).

Mohd Amar berkata PRN akan diadakan pada Julai jika semua enam negeri itu telah membubarkan DUN masing-masing.

Mengenai persiapan setakat ini, beliau berkata kerajaan negeri sedang membuat segala persiapan yang diperlukan untuk menghadapi PRN.


Sekutu Jho Low diperintah bayar cukai RM68 juta kepada kerajaan

Seorang individu, Eric Tan Kim Loong yang didakwa sebagai sekutu ahli perniagaan dalam buruan Low Taek Jho atau Jho Low diperintahkan membayar cukai pendapatan sebanyak RM67,996,891.87 kepada Kerajaan Malaysia.

Mahkamah Tinggi mengeluarkan perintah tersebut selepas sekutu Jho Low itu gagal memasukkan kehadiran dalam saman difailkan kerajaan melalui Lembaga Hasil Dalam Negeri (LHDN).

Perintah itu dikeluarkan Timbalan Pendaftar Farah Shuhada Ramli semasa pengurusan kes di hadapannya, lapor Bernama.

Berdasarkan semakan dalam sistem mahkamah (e-filing), Tan juga diperintah membayar faedah pada kadar lima peratus setahun dari tarikh penghakiman sehingga tarikh realisasi dan kos sebanyak RM2,000 kepada kerajaan selaku plaintif.

Menurut perakuan ketidakhadiran difailkan LHDN pada 6 April 2021, suatu afidavit penyampaian writ saman dan penyataan tuntutan bertarikh 15 Jan lepas kepada Tan telah diserahkan secara penyampaian ganti melalui pengiklanan di akhbar Berita Harian pada 30 Mac 2021 dan penampalan di premis beralamat di Taman Pusat Kepong di sini, pada 29 Mac 2021.

“Maka dengan ini diperakui bahawa tiada kehadiran telah dimasukkan untuk Tan,” menurut perakuan kehadiran itu.

Kerajaan Malaysia selaku plaintif memfailkan writ saman dan pernyataan tuntutan melalui LHDN pada 15 Jan lepas di Mahkamah Tinggi di sini dengan menamakan Tan, 43, sebagai defendan menuntutnya membayar tunggakan cukai berjumlah RM67,996,891.87 bagi tahun taksiran 2010 hingga 2013.

Media sebelum ini melaporkan Tan merupakan sekutu rapat Jho Low dan turut terlibat dalam transaksi berbilion ringgit dalam skandal 1MDB.


Kes di enam negeri naik, mangsa banjir positif Covid-19 bertambah

Hanya enam negeri merekodkan peningkatan kes baharu Covid-19 manakala 10 lagi turun seiring penurunan jumlah jangkitan keseluruhan daripada 3,573 kes semalam kepada 3,386 hari ini.

Mendahului senarai kenaikan jangkitan baharu itu, ialah Johor yang melibatka 426 kes berbanding 382 yang dicatat semalam, menjadikan kumulatif positif di negeri itu naik kepada 245,366.

Sehingga semalam seramai 235,962 pesakit Covid-19 di negeri itu disahkan sembuh, manakala 3,860 pesakit lagi meninggal dunia, dan 5,118 kes serta 36 kluster masih aktif.

Daripada jumlah kes aktif itu, 4,170 pesakit menjalani kuarantin di rumah; 468 ditempatkan di PKRC; 459 dimasukkan ke hospital; dan 21 dirawat di unit rawatan rapi (ICU) dengan 17 daripadanya memerlukan alat bantuan pernafasan.

Seramai 3,040,578 atau 80.4 peratus daripada populasi di Johor telah lengkap divaksinasi dengan vaksin Covid-19, manakala 81.3 peratus atau 3,075,579 lagi menerima sekurang-kurangnya satu dos, dan 591,985 individu menerima dos penggalak.
Bagi negeri lain yang mencatat peningkatan, Sabah merekodkan 264 kes baharu, berbanding 231 semalam, naik buat hari keenam berturut-turut.

Kedah pula mencatat 254 kes baharu berbanding 200 semalam, diikuti Melaka (182 kes baharu, 150 semalam); Darawak (24 kes baharu, 14 semalam); dan Perlis (22 kes baharu, 15 semalam).

Sementara itu, Ketua Pengarah Kesihatan tan Sri Dr Noor Hisham Abdullah berkata sebanyak 346 lagi kes import dikesan dalam tempoh 24 jam sehingga 12 tengah hari tadi yang turut melibatkan 16 rakyat asing.

Menurutnya, 3,040 kes baharu hari ini melibatkan penularan tempatan yang juga membabitkan 145 rakyat asing.

Sebanyak 3,547 pesakit disahkan sembuh hari ini menjadikan kumulatif pulih sebanyak 2,688,925 atau 97.4 peratus daripada 2,761,472 kumulatif kes positif.

“Daripada 3,386 kes harian yang dilaporkan pada hari ini, 46 kes atau 1.4 peratus adalah kategori 3, 4, dan 5; dan 3,340 kes (98.6 peratus) lagi adalah terdiri daripada kategori 1 dan 2,” katanya.

Beliau juga memaklumkan sehingga kini 273 pesakit masih dirawat di ICU dengan 159 daripadanya memerlukan alat bantuan pernafasan.

Menurutnya, lima lagi kluster baharu dikesan menjadikan 6,133 kluster dengan 5,918 telah ditamatkan dan 215 kluster lagi masih aktif.

Dr Noor Hisham juga berkata tujuh lagi kes baharu positif Covid-19 melibatkan mangsa banjir dikesan hari ini menjadikan keseluruhannya 451 kes, sementara jangkitan di pusat penempatan sementara (PPS) mangsa banjir kekal pada 15 kes.


Lantikan Hamid dahulu juga ada campur tangan politik Dr Mahathir

1. Ketua Polis Negara (KPN), Tan Sri Abdul Hamid Bador membuat kecaman keras terhadap Pengerusi Suruhanjaya Pasukan Polis (SPP) yang juga Menteri Dalam Negeri, Datuk Seri Hamzah Zainuddin yang didakwanya banyak mencampuri urusan PDRM terutama yang membabitkan pertukaran pegawai-pegawai pasukan polis.

Tan Sri Abdul Hamid Bador membidas Menteri Dalam Negeri, Datuk Seri Hamzah Zainuddin susulan campur tangan dalam pengurusan Polis Diraja Malaysia.

2. Beliau melontarkan kecaman ini di dalam ucapan terakhirnya di hadapan wakil-wakil media sebelum persaraannya Selasa depan.

3. Hamid Bador tanpa kesipuan lagi mendakwa berlakunya unsur rasuah di kalangan pemimpin politik sehingga berlakunya lompat melompat parti di kalangan mereka yang terbabit. Apakah beliau terlupa kerja melompat parti ini juga berlaku dengan pesatnya semasa Tun Dr Mahathir menjadi Pengerusi Pakatan Harapan (PH) lagi.

4. Kredibiliti SPP turut disinggungnya dengan mendakwa berlakunya kelemahan di peringkat pengurusan agensi berkenaan termasuk memperlecehkan kononnya SPP sendiri tidak mempunyai pejabat tetap untuk menguruskan hal ehwal pentadbirannya.

5. Semua dakwaan yang dilemparkan itu kelihatannya dituju kepada Hamzah, sekaligus ia memperlihatkan wujud ketegangan dan ketidak serasian di antara mereka selama ini.

6. Tindakan Hamid di akhir khidmatnya ini dilihat tidak bijak kerana beliau begitu terburu dengan emosi yang berbaur dengan sentimen politik sedangkan beliau tidak selayaknya bercakap politik seperti orang politik.

7. Menggesa SPRM menyiasat dakwaan terhadap bossnya sendiri juga menyerlahkan lagi sifat dendam yang tersembunyi dirinya terhadap Menteri Dalam Negeri itu.

8. Hamid dilantik menjadi KPN dalam kerajaan PH pada 4 Mei 2019. Dr Mahathir yang juga Perdana Menteri ketika itu merasakan khidmat Hamid diperlukan untuk negara walaupun dia telah bersara wajib. Membawanya semula dalam pasukan setelah bersara sebagai Timbalan KPN adalah jalan pintas untuk dirinya mengambil alih jawatan KPN yang sedang disandang oleh Tan Sri Muhamad Fuzi Harun pada masa itu.

9. Sepintas lalu melihat tindakannya yang menuding jari terhadap Hamzah sebelum khidmatnya ditamatkan 3 Mei ini bukanlah sesuatu yang mengejutkan apatah lagi melihat sejarah kemasukan semula beliau di dlm pasukan adalah atas kehendak Dr Mahathir.

10. Beliau menjadi taruhan Dr Mahathir untuk melengkapkan lagi agenda membenam Datuk Seri Najib Razak dalam kes 1Malaysia Development Berhad (1MDB) yang dihadapi oleh mantan PM itu. Hamid mungkin tidak terfikir kejatuhan kerajaan PH setelah sifunya Dr Mahathir sendiri meletakkan jawatan PM.

11. Kalau Hamid Bador tidak senang hati dengan Hamzah yang dilantik sebagai Menteri KDN dalam kerajaan PN, seharusnya dia sendiri meletakkan jawatan KPN lebih awal. Tak payahlah menabur buruk sangka mendakwa itu dan ini.

12. Hamid mungkin dilihat cemerlang semasa berkhidmat dalam kerajaan PH, namun dia dilihat bermasalah sejak kerajaan PH tumbang. Kerajaan PN mungkin melihat dia tidak sesuai lagi menerajui PDRM.

13. Apa pun setinggi ucapan tahniah kpd Datuk Seri Acryl Sani bin Abdullah Sani yang telah dilantik Ketua Polis Negara yang baharu. Kepada Hamid, Selamat Bersara!


Dagangan Malaysia lepasi RM2 trilion buat pertama kali

Jumlah perdagangan Malaysia melepasi aras RM2 trilion buat pertama kalinya, berkembang 24.6 peratus tahun ke tahun kepada RM2.01 trilion bagi tempoh Januari hingga November 2021, menurut Perbadanan Pembangunan Perdagangan Luar Malaysia (MATRADE).

Dalam kenyataan hari ini, MATRADE berkata, dalam tempoh itu eksport meningkat 25.7 peratus kepada RM1.11 trilion, import naik 23.3 peratus kepada RM894.42 bilion dan lebihan dagangan bertambah 36.2 peratus kepada RM221.53 bilion.

Menurut MATRADE, bagi 11 bulan pertama 2021, kesemua barangan telah merekodkan pertumbuhan eksport, kecuali kelengkapan pengangkutan serta barangan minuman dan tembakau, lapor Bernama

MATRADE berkata eksport keluaran pertanian meningkat 37.3 peratus tahun ke tahun kepada RM87.03 bilion berikutan eksport yang kukuh bagi minyak sawit dan keluaran pertanian berasaskan minyak sawit dan getah asli.

Selain itu, katanya eksport hasil galian naik 17.8 peratus tahun ke tahun kepada RM62.78 bilion, didorong oleh pertambahan eksport gas asli cecair (LNG), bijih logam dan serpihan logam serta petroleum mentah.

Dalam pada itu, menurutnya perdagangan melepasi aras RM200 bilion untuk kali kedua berturut-turut pada November 2021, menjadikannya kepada pertumbuhan dua digit ke-10 bulan berturut-turut sejak Februari 2021.

Pada bulan itu, jumlah perdagangan berkembang 34.9 peratus tahun ke tahun kepada RM205.5 bilion berikutan eksport meningkat 32.4 peratus tahun ke tahun kepada RM112.2 bilion – pengembangan tahun ke tahun ke-15 bulan berturut-turut sejak September 2020 – manakala import naik 38 peratus tahun ke tahun kepada RM93.3 bilion.

Lebihan dagangan meningkat 10.5 peratus tahun ke tahun kepada RM18.9 bilion.

MATRADE berkata kesemua sektor utama merekodkan pertumbuhan dua digit tahun ke tahun yang disumbangkan oleh kenaikan eksport kesemua barangan kecuali keluaran getah dan petroleum mentah.

“Keluaran petroleum melonjak 111.6 peratus kepada RM9.65 bilion dan menyumbang 8.6 peratus daripada jumlah eksport, manakala eksport minyak sawit dan keluaran pertanian berasaskan minyak sawit, meningkat 97.4 peratus tahun ke tahun kepada RM7.91 bilion dan menyumbang 7.1 peratus daripada jumlah eksport,” katanya.

MATRADE berkata eksport kimia dan bahan kimia meningkat 45.9 peratus tahun ke tahun kepada RM6.51 bilion dan merangkumi 5.8 peratus daripada jumlah eksport, manakala barangan perkilangan logam melonjak 75.9 peratus tahun ke tahun kepada RM5.74 bilion dan menyumbang 5.1 peratus daripada jumlah eksport.

Sementara itu, katanya eksport ke pasaran utama khasnya ASEAN, China, Amerika Syarikat (AS), Kesatuan Eropah (EU) dan Jepun merekodkan pertumbuhan dua digit pada November 2021, manakala eksport ke ASEAN dan AS mencatatkan nilai bulanan tertinggi.

ASEAN menyumbang 27.6 peratus daripada jumlah perdagangan Malaysia dengan perdagangan dan eksport merekodkan nilai bulanan tertinggi pada November 2021, berkembang 45.5 peratus tahun ke tahun kepada RM56.63 bilion.

Eksport melonjak 39.4 peratus tahun ke tahun dan import naik 54.8 peratus tahun ke tahun.

Sementara itu, dagangan dengan China yang menyerap 18.5 peratus daripada jumlah perdagangan Malaysia meningkat 26.1 peratus tahun ke tahun kepada RM37.92 bilion, manakala eksport meningkat 20.5 peratus dan import naik 31.2 peratus.

MATRADE berkata eksport ke AS turut mencatatkan nilai tertinggi pada November 2021, meningkat 33.5 peratus tahun ke tahun kepada RM13.03 bilion.

“Import dari AS naik 18.1 peratus tahun ke tahun kepada RM6.69 bilion, justeru jumlah perdagangan dengan AS meningkat 27.9 peratus tahun ke tahun kepada RM19.72 bilion,” katanya sambil menyatakan perdagangan dengan AS menyumbang 9.6 peratus daripada jumlah perdagangan Malaysia pada bulan itu.

Berdasarkan perbandingan bulan ke bulan, MATRADE berkata perdagangan dan import Malaysia masing-masing berkembang 1.5 peratus dan 5.9 peratus, manakala eksport dan lebihan dagangan masing-masing berkurangan sebanyak 1.9 peratus dan 28.1 peratus.


AS pecah rekod, catat 267,000 kes

Rekod kes harian Covid-19 di Amerika Syarikat (AS) pecah, tatkala dua varian yang sangat menular – Omicron dan Delta – bergabung menyapu negara ‘Uncle Sam’ itu, sekali gus mengganggu percutian dan perhimpunan sambutan Tahun Baharu, serta menyebabkan sistem kesihatannya dalam kritikal.

Ketika tahun ketiga penularan wabak itu semakin hampir di negara itu, mencatat 267,000 jangkitan baharu pada hari Selasa (28 Disember), menurut pangkalan data New York Times, mengatasi rekod sebelum ini sebanyak 251,989 pada 11 Januari lalu.

Rekod baharu itu menyusul hanya sehari selepas Pusat Kawalan dan Pencegahan Penyakit (CDC) mengurangkan tempoh kuarantin individu dijangkiti Covid-19 daripada 10 hari kepada lima hari.

Perubahan itu dibuat setelah mendapati penularan Omicron memburukkan lagi masalah kekurangan pekerja, sektor perubatan dan pelancongan.

Agensi itu juga tidak mencadangkan ujian pantas dilakukan sebelum seseorang yang dijangkiti Covid-19 meninggalkan pusat kuarantin setelah lima hari, sekali gus pakar epidemiologi dan perubatan memberi amaran bahawa langkah itu akan mencetuskan lebih banyak kes baharu.

Bukti awal, termasuk beberapa laporan dari Afrika Selatan, menunjukkan Omicron menyebabkan gejala yang lebih ringan daripada varian lain, dengan vaksinasi dan penggalak membantu mencegah penyakit serius dan kematian.

Kemasukan ke hospital telah meningkat, dengan purata lebih daripada 71,000 kes setiap hari, tetapi kekal jauh di bawah paras puncak. Walaupun kematian juga meningkat, purata harian 1,243 adalah sebahagian kecil daripada rekod 3,342 yang dilaporkan pada 26 Januari lalu.

Jumlah pesakit yang semakin meningkat juga mengancam dan membebankan hospital di AS, setelah ramai daripada kakitangan kesihatannya turut dijangkiti Covid-19 serta perlu menjalani kuarantin.

Pada Selasa, CDC melaporkan peratusan kes melibatkan varian Omicron jauh lebih rendah daripada keseluruhan kes di AS iaitu kira-kira 23 peratus, sekali gus bermakna varian Delta kekal menjadi dominan sepanjang minggu ini.

Rekod juga dipecahkan di Eropah, tetapi pemimpin Britain, Perancis, Sepanyol dan beberapa negara lain menolak untuk mengenakan sekatan lebih keras bagi mengawal penularan Covid-19, menyetujui pendapat sesetengah pihak bahawa sudah tiba masanya virus itu menjadi endemik.

Negara-negara ini, mempertaruhkan harapan bahawa pemberian vaksin premier dan dos penggalak yang meluas, diikuti langkah pencegahan yang sedang dilaksanakan, adalah mencukupi untuk menghalang penularan Covid-19.

AS juga telah mengambil langkah sama apabila Presiden Joe Biden berulang kali mengatakan bahawa era ‘lockdown’ sudah berakhir dan berjanji untuk meningkatkan ujian saringan, menggandakan kempen vaksinasi, dan membantu hospital

Tetapi pakar kesihatan awam memberi amaran bahawa langkah itu tidak akan mencukupi untuk mencegah jangkitan dan kemasukan ke hospital yang semakin meningkat dalam beberapa minggu akan datang. – Agensi


Iran puji program imunisasi Malaysia, tiada diskriminasi

Republik Islam Iran memuji Program Imunisasi Covid-19 Kebangsaan (PICK) yang menurutnya dilaksanakan tanpa mendiskriminasikan mana-mana pihak termasuk rakyat asing yang berada di Malaysia.

Pujian itu disampaikan menerusi Kedutaan Iran di Kuala Lumpur sambil berterima kasih kepada kerajaan atas kerjasama dan bantuan penuh memberi vaksin kepada rakyatnya di Malaysia.

Dalam kenyataan hari ini Kedutaan Iran berkata Malaysia melancarkan PICK pada saat kritikal dengan langkah-langkah diperlukan sehingga berjaya memberi suntikan lebih 20 juta dos dalam tempoh beberapa bulan sahaja.

“Rekod pemberian vaksin harian tertinggi melebihi 500,000 dos juga menjadi kejayaan luar biasa dan mengagumkan dunia.

“Malaysia menerusi inisiatif PICK memasukkan semua rakyat asing dan tiada pengecualian yang dibuat oleh pegawai kesihatan. Langkah dan inisiatif itu sangat konstruktif tanpa wujud sebarang diskriminasi,” katanya.

Iran berkata penyelarasan antara Kementerian Luar, Kementerian Kesihatan dan Kementerian Sains, Tekonologi dan Inovasi serta komuniti diplomatik di Kuala Lumpur, membolehkan vaksinasi terhadap semua kakitangan dan diplomat dijalankan.

Kedutaan Iran berterima kasih atas kerjasama dan bantuan pihak berkuasa sehingga kebanyakan rakyatnya yang tinggal di Malaysia turut menerima manfaat, hingga tersenarai sebagai penerima vaksin Covid-19.

“Sebilangan mereka telah menerima dos pertama dan kedua, menerusi penyelarasan kedutaan. Tidak dinafikan kerajaan Malaysia harus dipuji dalam penyelarasan adil ini dan semua masyarakat dilindungi,” katanya.


Rayuan akhir Najib bermula hari ini

Selepas ditolak dua kali oleh Mahkamah Persekutuan, Datuk Seri Najib Razak kini tiada pilihan selain meneruskan rayuan terakhirnya terhadap sabitan kes RM42 juta dana SRC International Sdn Bhd (SRC).

Pendengaran rayuan akhir – yang akan menghantar bekas Perdana Menteri itu terus ke penjara selama 12 tahun dan membayar denda RM210 juta – jika rayuan ditolak – bermula hari ini (18 Ogos 2022).

Najib memulakan hari pertama rayuan terakhir itu pada 15 Ogos dengan menunggu keputusan permohonannya untuk mengemukakan bukti baharu selepas penghujahan pada Isnin. Bagaimanapun, dia dikecewakan apabila mahkamah menolah permohonannya.

Ahli Parlimen Pekan itu kemudiannya meminta mahkamah menangguhkan perbicaraan rayuan akhir selama tiga hingga empat bulan kerana dia telah menukar firma guaman baharu bulan lepas dan peguamnya memerlukan masa untuk meneliti rekod rayuan yang “banyak”.

Najib telah ‘melepaskan’ Tetuan Shafee & Co pada 25 Julai dan kemudian melantik Tetuan Zaid Ibrahim Suflan TH Liew & Partners mewakilinya dalam rayuan akhir.

Bagaimanapun, panel lima hakim Mahkamah Persekutuan yang diketuai Ketua Hakim Negara Tun Tengku Maimun Tuan Mat, juga sebulat suara menolak permohonan itu.

Mahkamah berkata berkata seorang peguam bela dan peguam cara tidak boleh menerima apa-apa ringkasan kes melainkan dia secara munasabah pasti dapat hadir dan mewakili pelanggan pada hari yang ditetapkan.

Panel hakim juga berkata Najib perlu dilayan seperti mana-mana tertuduh lain.

Empat anggota panel hakim lain yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim; dan tiga hakim Mahkamah Persekutuan iaitu Datuk Nalini Pathmanathan; Datuk Mary Lim Thiam Suan; dan Datuk Mohamad Zabidin Mohd Diah.

Peguam utama Najib, Hisyam Teh Poh Teik, membuat hujahan terakhir yang penuh semangat di hadapan panel, untuk memohon penangguhan itu.

“Dengan rasa rendah diri, saya membuat rayuan ini. Saya biasanya tidak datang ke mahkamah ini untuk meminta penangguhan melainkan ia benar-benar perlu.

“Ada perkara yang kukuh di sisi undang-undang, hujah yang serius… permohonan yang saya buat sekarang dibuat dengan niat baik,” katanya.

Beliau berkata ia adalah “permohonan yang bona fide” dan sama sekali bukan taktik penangguhan.

Bagaimanapun, mahkamah tertinggi negara menyatakan bahawa Najib telah diingatkan sekurang-kurangnya empat kali bahawa rayuan itu akan diteruskan seperti yang dijadualkan walaupun terdapat perubahan dalam pasukan peguam bela.

Panel hakim berkata, pertukaran firma guaman pada jam kesebelas dilakukan dengan pengetahuan penuh mengenai tarikh perbicaraan (15 Ogos – 26 Ogos) sejak April.

Tengku Maimun dalam keputusan menolak penangguhan itu, berkata Najib mengetahui tarikh prosiding rayuan akhir, tetapi memilih untuk melantik peguam baharu mewakilinya.

Beliau berkata, walaupun itu adalah haknya untuk memilih tetapi Najib kemudian tidak boleh menyatakan bahawa peguamnya tidak bersedia dengan rayuan akhir.

Menurutnya permohonan pihak pembelaan untuk menangguhkan perbicaraan selama tiga hingga empat bulan hanya kerana mereka tidak bersedia untuk meneruskannya, adalah tidak boleh diterima.

“Secara terang-terangan, pihak pembelaan memohon penangguhan rayuan ini atas alasan mudah mereka tidak bersedia.

“Bagaimanapun, penetapan tarikh rayuan ini telah diketahui sejak pengurusan kes pada April iaitu kira-kira empat bulan lalu.

“Pihak-pihak kemudian dinasihatkan bahawa mahkamah akan meneruskan pada tarikh yang ditetapkan,” katanya.

Mahkamah juga berkata permintaan penangguhan itu tidak disokong oleh alasan yang kukuh atau munasabah dan dana awam yang besar akan dibazirkan jika ia dibenarkan.

“Kami menyatakan sekali lagi bahawa walaupun perayu berhak mendapat haknya untuk menukar peguam, dia tidak berhak membuat pilihan ini dengan mengorbankan mahkamah, pendakwaan atau keseluruhan sistem keadilan,” kata Tengku Maimun.

Pada awalnya, mahkamah juga menolak permohonan Najib untuk mengemukakan bukti baharu, termasuk keterangan “baru ditemui” mengenai Hakim Mahkamah Tinggi Datuk Mohd Nazlan Mohd Ghazali (kini hakim Mahkamah Rayuan) yang didakwa mempunyai konflik kepentingan dan berat sebelah apabila beliau mendapati Najib bersalah.

Selain gagal melepasi ambang yang tinggi mengikut Seksyen 93 Akta Mahkamah Kehakiman (CJA) 1964, Najib juga gagal menyatakan dengan tepat apa bukti tambahan yang dicadangkan akan dibuktikan atau diperkatakan mengenai pertuduhan yang dikenakan terhadapnya, kata mahkamah itu.

“Pada fikiran kami, tidak ada penyelewengan keadilan,” kata Tengku Maimun.

Beliau berkata walaupun tanpa bukti tambahan, pihak pembelaan masih boleh “menyerang” fakta undang-undang dalam rayuan itu.

Pada 28 Julai 2020, Mahkamah Tinggi mensabitkan dan menjatuhkan hukuman terhadap Najib atas tujuh pertuduhan membabitkan pecah amanah jenayah (CBT), pengubahan wang haram dan salah guna jawatan, kesemuanya melibatkan dana SRC, berjumlah RM42 juta.

Dia dijatuhi hukuman penjara 12 tahun dan denda RM210 juta.

Sabitan dan hukuman itu dikekalkan oleh Mahkamah Rayuan.


OPR naik, hutang bulanan juga akan meningkat

Baru-baru ini, Jawatankuasa Dasar Monetari Bank Negara Malaysia memutuskan untuk menaikkan kadar dasar semalaman (OPR) sebanyak 25 mata asas kepada 2.5 peratus.

Untuk rekod, ia merupakan kenaikan kali ketiga berturut-turut pada tahun ini yang mana pada bulan Julai, kadar penanda aras pinjaman dan simpanan itu dinaikkan kepada 2.25 peratus, 2.00 peratus pada Mei dan 1.17 pada Mac.

Justeru, episod kenaikan harga barang dijangka akan berlaku sekali lagi dalam masa terdekat selain memberi kesan khusus buat mereka yang membuat pinjaman atau pembiayaan baharu semasa kadar rendah sebelum ini.

Menurut Penganalisis ekonomi Universiti Kuala Lumpur (UniKL) Business School, Prof Madya Dr Aimi Zulhazmi Abdul Rashid, walaupun jumlah pinjaman itu kecil kerana jumlah pendapatan golongan M40 dan B40 yang rendah, namun ia tetap memberi kesan kerana kuasa beli mereka berkurangan kerana perlu menambah peruntukkan bagi membayar tambahan pinjaman bank.

Katanya, ini memandangkan golongan itu turut terkesan dengan peningkatan kos sara hidup berikutan kenaikan hampir semua harga barang dan perkhidmatan.

“Namun, kebanyakan golongan B40, tidak ramai yang membuat pinjaman kerana nilai kredibiliti kredit mereka yang rendah, jadi bank memahami mereka mempunyai risiko lebih tinggi dan biasanya institusi kewangan memberikan pinjaman yang mempunyai faedah tetap.

“Oleh itu, jenis pinjaman kepada B40 adalah lebih kepada pinjaman peribadi dan pinjaman kenderaan yang diberi pada kadar tetap bagi menangani risiko yang tinggi,” katanya.

Menurutnya, kenaikan OPR ini lebih membebankan golongan M40 sebenarnya yang kebanyakan mengambil pinjaman perumahan yang memakai kadar faedah diapungkan.

Beliau berkata, disebabkan harga rumah yang mahal dan terus naik dengan lebih cepat berbanding dengan kenaikan gaji, maka golongan M40 lebih terkesan dengan kenaikan OPR.

“Selain itu, BNM boleh memainkan peranan dengan menggalakkan perbankan untuk mengatur semula kontrak pinjaman sekiranya OPR terus dinaikkan selepas ini kerana ia dapat membantu peminjaman untuk menangani kemelesetan ekonomi.

“Dengan kenaikan OPR yang berterusan pada masa ini, 2.25 peratus ke tahap lebih tinggi tahun hadapan pasti mengurangkan keinginan pembeli untuk membeli rumah ini kerana kos yang lebih tinggi juga bakal memperlahankan pertumbuhan industri perumahan dan pembinaan negara dalam waktu terdekat,” katanya.

Dalam pada itu, perunding kewangan, Dr. Adam Zubir berkata, implikasi kenaikan OPR hanya melibatkan mereka yang mempunyai pembiayaan dengan kadar yang berubah-ubah.

“Jika pinjaman individu tersebut adalah tetap, maka dia tidak perlu risau. Namun, kebanyakan daripada kita yang mempunyai pinjaman rumah, pinjaman Amanah Saham Bumiputera dan kad kredit sememangnya akan terkesan.

“Ia akan menyebabkan komitmen bulanan dinaikkan dan kelayakan pinjaman bank juga akan diperketatkan disebabkan lebihan pendapatan semakin berkurang,” katanya.

Selain itu, Adam menjelaskan bahawa kuasa membeli yang dimiliki oleh seseorang individu itu juga menjadi semakin mengecil.

“Sebagai contoh, jika anda mempunyai gaji sebanyak RM3,000 dan hutang pinjaman pula RM1,500. Kuasa membeli adalah separuh daripada pendapatan.

“Namun, apabila OPR naik, mungkin hutang pinjaman menjadi RM1,600, maka kuasa membeli menurun kepada hanya RM1,400,” ujarnya.

Sehubungan itu, katanya, orang ramai dinasihatkan untuk mengawal perbelanjaan dan mengurus kewangan bagi menghadapi kos sara hidup yang tinggi ketika ini yang disifatkan sementara sebelum keadaan ekonomi kembali stabil.

Berbelanja apa yang perlu sahaja sementara menanti keadaan ekonomi kembali stabil.


Lebih 27 maut, 183 cedera askar, pemberontak bertempur di Sudan

Lebih 27 terbunuh dan 183 yang lain cedera dalam pertempuran yang berterusan di seluruh Sudan, kata Jawatankuasa Perubatan Pusat Sudan hari ini (Ahad, 16 November 2023).

Ketua sbersenjata pimpinan Mohamed Hamdan Dagalo mendakwa telah merampas kebanyakan lokasi utama Khartoum selepas pertempuran meletus antara kumpulannya dan tentera negara itu pada Sabtu.

“Pasukan sokongan pantas mengawal lebih daripada 90 peratus lokasi strategik di Khartoum,” kata Dagalo dalam temu bual dengan Sky News Arabia, merujuk kepada kumpulan separa tenteranya.

Ketua tentera negara itu, Jeneral Abdel Fattah al-Burhan, mempertikaikan dakwaan Dagalo dan berkata tentera mengekalkan kawalan ke atas lokasi kerajaan.

Dalam wawancara dengan Al Jazeera, Dagalo – juga dikenal sebagai Hemedti – menggambarkan Burhan sebagai “penjahat”, menuduhnya menghasut pertempuran pada Sabtu, yang menyebabkan tiga kematian orang awam dan berpuluh-puluh cedera.

Pertempuran bersenjata dilaporkan di seluruh Khartoum, termasuk di istana presiden dan ibu pejabat tentera.

Sumber perubatan di sebuah hospital di tengah Khartoum memberitahu CNN petang Sabtu, hospital itu telah menerima berpuluh-puluh orang awam dan anggota tentera yang cedera dalam beberapa jam yang lalu.

Tentera Sudan berkata kumpulan bersenjata menyusup ke lapangan terbang Khartoum dan membakar pesawat awam.

“Kepada rakyat Sudan, pasukan pemberontak meneruskan kitaran rancangan pengkhianatan dan serangan terhadap negara kita dan kedaulatan negaranya.

“Sejak pagi tadi, anggota tentera anda telah bertarung dengan nyawa mereka untuk hak dan maruah negara kita,” kata kenyataa rasmi Angkatan Tentera.

Kebangkitan Dagalo yang mendadak untuk berkuasa bermula apabila dia menjadi ketua pasukan Janjaweed yang terkenal di Sudan, yang terlibat dalam pencabulan hak asasi manusia dalam konflik Darfur pada awal 2000-an.

Kumpulannya juga membunuh sekurang-kurangnya 118 orang dalam protes pro-demokrasi pada Jun 2019 selepas tentera melepaskan tembakan ke arah demonstrasi aman.

Sementara itu, Wisma Putra memantau dengan teliti keadaan di Khartoum, yang telah membawa kepada pergolakan politik dan keselamatan di negara itu.

Kedutaan Malaysia di Khartoum mengesahkan bahawa bahagian tertentu di bandar itu terus mengalami kekacauan berikutan perkembangan ini, kata Wisma Putra dalam satu kenyataan.

Kenyataan itu menyebut semua 29 rakyat Malaysia berdaftar di Sudan, kebanyakannya pelajar, disahkan selamat.

“Kedutaan sedang berhubung rapat dengan mereka dan menyediakan bantuan yang diperlukan,” katanya. – Agensi


AS isytihar cacar monyet sebagai kecemasan kesihatan awam

Presiden Amerika Syarikat (AS) Joe Biden pada Khamis mengisytiharkan cacar monyet sebagai kecemasan kesihatan awam, satu langkah yang sepatutnya memperuntukkan dana baharu, membantu dalam pengumpulan data dan membenarkan penempatan kakitangan tambahan dalam memerangi penyakit itu.

Pengisytiharan menyusul selepas Pertubuhan Kesihatan Sedunia (WHO) bulan lalu menetapkan wabak itu sebagai kecemasan – sesuatu yang dikhaskan untuk penyakit yang paling membimbangkan.

Langkah itu dibuat ketika kes di seluruh AS mencecah lebih 6,600, kira-kira satu perempat daripadanya di New York, dan pakar memberi amaran tindakan pantas diperlukan jika wabak itu ingin dibendung pada peringkat awal.

“Kami bersedia untuk mengambil tindak balas ke peringkat seterusnya dalam menangani virus ini, dan kami menggesa setiap warga Amerika untuk mengambil serius penyakit cacar monyet serta bersama-sama bertanggungjawab untuk membantu menangani virus ini,” kata Setiausaha Kesihatan dan Perkhidmatan Manusia (HHS) Xavier Becerra.

Pemerhati percaya jumlah sebenar kes mungkin jauh lebih tinggi daripada angka rasmi yang dicadangkan, kerana gejala dalam wabak global semasa, yang bermula pada Mei lalu, telah termasuk tanda-tanda kecil, seperti lesi tunggal, sebagai tambahan kepada ruam yang lebih biasa.

AS setakat ini telah memberikan kira-kira 600,000 vaksin JYNNEOS, tetapi jumlah ini masih jauh daripada kira-kira 1.6 juta orang yang dianggap berisiko tinggi dan yang paling memerlukan vaksin itu.

Kira-kira 99 peratus kes cacar monyet di AS setakat ini adalah dalam kalangan lelaki yang melakukan hubungan seks dengan lelaki, kata HHS minggu lalu, dan ini adalah sasaran pihak berkuasa penduduk dalam strategi vaksinasi nasional.

Berbeza dengan wabak sebelumnya di Afrika, virus itu kini kebanyakannya merebak melalui aktiviti seksual – tetapi Pusat Kawalan dan Pencegahan Penyakit (CDC) mengatakan cara jangkitan lain juga boleh berlaku, termasuk berkongsi peralatan tempat tidur, pakaian, dan hubungan bersemuka yang berpanjangan.

Pihak berkuasa sedang menjalankan jangkauan khusus kepada komuniti, termasuk menasihati mereka tentang jenis gejala baharu dan mencadangkan mengurangkan bilangan pasangan seksual mereka sehingga diberi vaksin.

Terdapat sebilangan kecil – tetapi semakin meningkat – jumlah wanita dan kanak-kanak yang turut terjejas akibat hubungan seksual atau kontak rapat di dalam rumah.

Pada Khamis juga, pesuruhjaya Pentadbiran Makanan dan Dadah AS Robert Califf berkata agensinya sedang mempertimbangkan untuk mengubah cara vaksin disuntik, menggunakan pendekatan yang membolehkan lima kali lebih ramai orang diberi vaksin berdasarkan bekalan yang sama.

Vaksin itu kini diberikan di bawah kulit, tetapi teknik baharu itu melibatkan pemberian di dalam kulit, pada sudut yang lebih cetek. – Agensi


Raja Arshad dilantik sebagai Pengerusi baharu PNB bermula 1 Jun

Permodalan Nasional Berhad (PNB) mengumumkan pelantikan Raja Tan Sri Arshad Raja Tun Uda sebagai pengerusi kumpulan berkuat kuasa 1 Jun, 2023 bagi menggantikan Tun Arifin Zakaria yang bersara pada 6 Mei, 2023.

Dalam satu kenyataan hari ini, PNB berkata Raja Arshad ialah Pengerusi Ekuiti Nasional Bhd, Icon Offshore Bhd dan Bumi Armada Bhd.

Beliau merupakan bekas Pengarah Maxis Bhd dan Khazanah Nasional Bhd, menurut laporan Bernama.

Beliau juga merupakan bekas Pengerusi Eksekutif PricewaterhouseCoopers (PwC) Malaysia dan Pengerusi Pasukan Kepimpinan PwC Asia 7.

“Semasa krisis kewangan Asia 1997, Raja Arshad dilantik sebagai Pengerusi Danamodal Nasional Berhad, salah satu daripada tiga syarikat bertujuan khas yang ditubuhkan oleh kerajaan untuk menguruskan krisis,” kata PNB, salah satu syarikat pengurusan dana terbesar di Malaysia.

Presiden dan Ketua Eksekutif Kumpulan Ahmad Zulqarnain Onn berkata lembaga pengarah dan warga PNB mengalu-alukan Raja Arshad ke lembaga pengarah dengan pengalaman luasnya dalam pengawasan syarikat dan institusi.

“Kami menantikan kepimpinan beliau seiring pelaksanaan pelan strategik PNB dan memenuhi mandat kami dalam meningkatkan kekayaan ekonomi masyarakat Bumiputera dan seluruh rakyat Malaysia,” katanya.

Raja Arshad ialah Felo Institut Akauntan Bertauliah England dan Wales (ICAEW). Beliau juga merupakan ahli Institut Akauntan Malaysia (MIA) dan Institut Akauntan Awam Bertauliah Malaysia (MICPA), berkhidmat dalam majlisnya selama 24 tahun, tiga daripadanya adalah sebagai presiden.


UMNO tuduh PAS penuh muslihat anjur perpaduan ummah 3 parti

Pengerusi Barisan Nasional (BN), Datuk Seri Ahmad Zahid Hamidi menyifatkan cadangan PAS untuk perpaduan ummah bagi mengelak pertembungan tiga penjuru antara parti itu dengan UMNO dan Bersatu pada Pilihan Raya Umum Ke-15 (PRU-15) sebagai satu taktik penuh muslihat.

Beliau berkata, UMNO dan BN sudah menetapkan pendirian jelasnya bahawa jika pun kerjasama antara dua parti itu mahu dibentuk dalam PRU, ia mesti bersifat menyeluruh.

“Kita hormati keputusan yang dicapai oleh jawatankuasa pusat parti mereka. Terserah kepada mereka bagaimana mereka mahu bergerak (dalam PRU).

“Tapi kalau mahu bekerjasama, biarlah bekerjasama ‘totally’ (secara menyeluruh), bukan kerana merundingkan kononnya ada kerusi bagi mengelak (pertembungan) tiga penjuru.

“Kami fikir itu adalah taktikal dan muslihat yang dilakukan,” katanya pada sidang media selepas merasmikan Perhimpunan Agung MIC ke-76 di Pusat Pameran dan Dagangan Antarabangsa Malaysia (MITEC) di ibu negara seperti dilapor BH.

Terdahulu, Naib Presiden UMNO Datuk Seri Khaled Nordin berkata UMNO menolak formula PAS yang mendukung Bersatu bagi menjayakan penyatuan ummah.

Beliau mengatakan bagi UMNO, formula PAS untuk mendukung Bersatu bukan rumusan untuk ummah yang bersatu.

Sebelum ini, PAS menjadi peneraju menganjurkan perpaduan ummah yang menggabungkan parti itu bersama Bersatu dan UMNO, dengan Bersatu pimpinan Tan Sri Muhyiddin Yassin sentia menyokong dan mendukung usaha itu.

Sebaliknya, UMNO meletakkan tiga syarat kepada PAS sekiranya mahu perpaduan ummah dalam kelangan kedua-dua parti menerusi Muafakat Nasional (MN) bagi menghadapi PRU-15 akan datang.

Perdana Menteri Datuk Seri Ismail Sabri Yaakob dijangka mengumumkan pembubaran Parlimen petang ini setelah mendapat perkenan Yang di-Pertuan Agong.

Tiga syarat yang dikenakan UMNO kepada PAS ialah:

Terdahulu, Muhyiddin yang juga Pengerusi PN dan Presiden Bersatu berkata parti itu tidak pernah menolak usaha perpaduan ummah yang ikhlas yang dibuat parti komponen Perikatan Nasional (PN), PAS, termasuk bekerjasama dengan UMNO demi kesejahteraan negara.

“Jadi jangan salahkan Bersatu.. jangan salahkan PAS. Nak salah siapa?… bukan saja tak terima, dia (UMNO) tolak kita.

“Sampai saya pun tertolak jatuh daripada jawatan perdana menteri,” kata Muhyiddin yang juga Pengerusi PN pada Majlis Pelancaran PN Perak, di Dewan Jubli Perak, Kuala Kangsar, malam tadi.


Tindakan penyokong tegar Anwar hina Agong adalah perbuatan jenayah

Penghinaan oleh seorang ahli PKR yang juga penyokong tegar ketua Pembangkang, Datuk Seri Anwar Ibrahim terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah adalah satu perbuatan jenayah.

Menteri Dalam Negeri Datuk Seri Hamzah Zainudin berkata tindakan pemilik akaun Facebook ‘Iswardy Morni’ yang secara terbuka menghina Yang Di-Pertuan Agong dan Raja Permaisuri itu boleh menimbulkan ketidaktenteraman awam dan tindakan tegas sedang diambil mengikut lunas undang-undang.

“Jabatan Siasatan Jenayah PDRM juga sedang menyiasat individu itu bawah Seksyen 504 Kanun Keseksaan dan Akta Komunikasi dan Multimedia 1998,” katanya dalam satu kenyataan hari ini.

Menurutnya Kementerian Dalam Negeri (KDN) memandang serius dan tidak akan berkompromi dengan mana-mana pihak yang mengeluarkan kenyataan menghina atau mempersendakan Yang Di-Pertuan Agong dan Institusi Diraja.

“Perbuatan tidak patriotik dan tidak bertanggungjawab itu adalah satu jenayah yang boleh mengakibatkan ketidaktenteraman awam,” katanya.

Hamzah berkata KDN meminta pihak PDRM untuk memantau serta mengambil tindakan yang lebih tegas dan pantas terhadap mana-mana individu yang melakukan kesalahan seperti ini demi memastikan Institusi Diraja, kedaulatan undang-undang dan ketenteraman awam kekal terpelihara.

Sebelum ini satu video yang memaparkan pemilik akaun Iswardy Morni mengeluarkan kenyataan yang dikatakan menghina Yang di-Pertuan Agong menjadi tular di media sosial.

Semalam Pemangku Pengarah Jabatan Siasatan Jenayah (JSJ) Bukit Aman Datuk Dev Kumar dilaporkan berkata seorang lelaki berusia 45 tahun itu ditahan di rumahnya di Kajang, susulan laporan polis yang diterima berhubung perkara itu.


Letter To Editor – We will sit out this state election

Dear Editor

Two nights ago when my granddaughter Anita Balasubramaniam came for dinner, she showed me something on her phone called a Tiktok. It showed a young Indian girl in Penang at a forum only slightly younger than Anita who was asking our PM Dato’ Seri Anwar Ibrahim a question.

The child in the phone explained that she needed time to ask her question, and proceeded to place it in context with an explanation as a commentary, as would be the right thing to do.

To my shock and horror, the Prime Minister cut her short several times and told her to cut to the chase. This is a young student, in a hall full of people, who has had the courage to prepare a question for the Prime Minister and ask it.

What harm would it have caused for the Prime Minister to reciprocate with courtesy and listen to her ? The forum was titled a dialogue and in my books, dialogues are discussions between people. Not a one way street.

However, my real source of distress and disturbance was how the Prime Minister lectured the child during his reply. Instead of answering the question directly and moving on, he gave a political answer that ranged from the unconstitutional social contract (the social contract he was referring to is not in the Constitution) to how his political party would lose the election if the quota system were to be abolished.

My grandparents moved from Ceylon to Malaya for a better life. I grew up in Petaling Jaya and I am proud to say that my children, their children and I have good lives, relatively speaking.

The child in the phone also wants a good life, and has the right to ask questions, and a right to fair answers. Lecturing her and then assaulting her with politics opened old wounds in me, and deeply hurt me to the core. I dare say the poor child is now traumatised and possibly even terrified of ever speaking in public again.

At tea this late afternoon with my fellow retirees, the hot topic was about this child in the phone. Someone mentioned an NGO called the Parent Action Group for Education Malaysia, or PAGE, which has been promoting meritocracy in educational scholarships and university entrances. The ladies were aghast that this group now defends the Prime Minister’s cutting the child short and lecturing her, and has the gall to prescribe rules and etiquette of how to question and answer!

I may have only taught Science and Mathematics in a school in Section 4, Petaling Jaya, but I know enough that there is no such etiquette that questions posed in a dialogue cannot be prefaced with an explanation. For this PAGE to contradict itself on what it has been championing smacks of total hypocrisy too.

What transpired in Penang, and how a liberal NGO is now defending the Prime Minister whom we all thought would make a difference and be a better man have disheartened, depressed, demotivated and demoralised me and the ladies at tea today.

Once again we are reminded by the Prime Minister, no less, that we are a minority he can ignore and vilify at his whims. We will sit out this state election to teach the current administration that you cannot traumatise a young student so nonchalantly and not pay a price. The price is our vote, or lack of it, and now we ignore you.

K. Vasantha
Petaling Jaya

* This is the opinion of the writer or publication and does not necessarily represent the views of Agenda Daily.


APM siap siaga hadapi kemungkinan banjir luar jangka

Angkatan Pertahanan Awam (APM) telah bersiap siaga dari segi logistik dan keanggotaan sekiranya berlaku banjir luar jangka berikutan cuaca tidak menentu yang diramalkan berlanjutan hingga Februari depan.

Ketua Pesuruhjaya APM Aminurrahim Mohamed berkata agensi itu mempunyai 4,000 anggota yang boleh digerakkan dalam tempoh 24 jam selain 30,000 anggota di seluruh negara yang turut bersedia menghadapi sebarang kemungkinan, lapor Bernama.

“Secara umumnya sebelum ini kita dah kenal pasti ‘hotspot’ yang kita jangka akan berlaku banjir ketika Monsun Timur Laut tetapi sangat sukar untuk kita ramalkan secara tepat kali ini, cuma kita perlu lebih berjaga-jaga di semua negeri apabila Jabatan Meteorologi (MetMalaysia) meramalkan berkali-kali mengenainya.

“Sepertimana tahun lepas, kita letakkan aset kita di kawasan Pantai Timur… rupanya berlaku banjir di Pantai Barat seperti di Selangor, biasanya kalau ikut dulu-dulu punya trend ia akan berlaku di sebelah Pantai Timur dan akan berakhir dekat Borneo, Sabah dan Sarawak, biasanya begitu,” katanya kepada pemberita di sini hari ini.

MetMalaysia hari ini mengeluarkan kenyataan memaklumkan hampir semua negeri di Semenanjung serta Sabah dan Sarawak bakal berdepan dengan cuaca tidak menentu apabila taburan hujan yang lebih kerap diramalkan bakal berlanjutan hingga Februari depan.

Sementara itu, Aminurrahim berkata APM telah menerima peruntukan berjumlah RM84.45 juta menerusi Rancangan Malaysia Ke-12 yang digunakan bagi mendapatkan aset tertentu untuk memastikan penugasan agensi itu berjalan lancar.

Beliau berkata ia termasuk perolehan kenderaan, kelengkapan dan pelbagai peralatan termasuk peralatan menyelamat, paramedik, melawan kebakaran dan komunikasi.

“Selain itu, perolehan aset turut membabitkan 100 ambulans pacuan empat roda, 46 kenderaan operasi, kenderaan pacuan empat roda dan dua kren pengangkat,” katanya.

Terdahulu Aminurrahim menghadiri Majlis Menandatangani Nota Persefahaman (NOU) bagi pembangunan Civil Defence Auxiliary Action System (CDAS) antara APM dan Lembaga Zakat Negeri Kedah (LZNK).

CDAS merupakan sistem pengkalan data yang dibangunkan hasil kerjasama APM dengan LZNK untuk pengurusan bantuan bencana agar pelaksanaannya lebih berkesan dan sistematik.


Indeks Harga Pengguna naik 2.8 peratus pada Mei 2022, inflasi meningkat

Indeks Harga Pengguna (IHP) Malaysia meningkat 2.8 peratus tahun ke tahun kepada 126.6 pada Mei 2022 daripada 123.1 bagi tempoh sama tahun lepas, kata Jabatan Perangkaan Malaysia.

Menurut jabatan itu, kenaikan tersebut melepasi purata inflasi bagi tempoh Januari 2011 hingga Mei 2022 (1.9 peratus), lapor Bernama.

Ketua Perangkawan Malaysia Datuk Seri Mohd Uzir Mahidin berkata inflasi makanan terus meningkat ke paras baharu pada 5.2 peratus — tertinggi sejak November 2011 dengan 93.0 peratus item dalam kumpulan itu merekodkan kenaikan.

“Daripada item itu, 29.4 peratus naik dalam julat kurang daripada 5 peratus, 37.7 peratus meningkat antara 5-10 peratus manakala 32.9 peratus naik melebihi 10 peratus,” katanya dalam kenyataan media bersempena Laporan Indeks Harga Pengguna Mei 2022 yang dikeluarkan hari ini.

Semua kumpulan lain kecuali komunikasi turut merekodkan peningkatan dan mendorong kepada kenaikan inflasi keseluruhan sebanyak 2.8 peratus.

Pengangkutan meningkat 3.9 peratus dan diikuti oleh restoran dan hotel (3.7 peratus); hiasan, perkakasan dan penyelenggaraan isi rumah (2.9 peratus); pelbagai barangan dan perkhidmatan (1.9 peratus) dan perkhidmatan rekreasi dan kebudayaan (1.8 peratus).

Selain itu, perumahan, air, elektrik, gas dan bahan api lain mencatat peningkatan 1.2 peratus manakala pendidikan meningkat 1.0 peratus.

Kumpulan minuman alkohol dan tembakau serta kesihatan masing-masing meningkat 0.4 peratus manakala kumpulan komunikasi kekal tidak berubah daripada tempoh sama sebelum ini,kata laporan itu.

Mohd Uzir berkata pada Mei 2022, makanan di rumah dan makanan di luar rumah masing-masing meningkat ketara sebanyak 5.5 peratus (April 2022: 4.1 peratus) dan 5.1 peratus (April 2022: 4.4 peratus), mendorong kepada kenaikan inflasi makanan.

“Subkumpulan daging mencatat peningkatan tertinggi 9.5 peratus pada Mei 2022 (April 2022: 6.2 peratus) akibat permintaan tinggi dalam musim perayaan, diikuti oleh kenaikan sayur-sayuran (8.1 peratus); susu, keju san telur (8.0 peratus); ikan dan makanan laut (4.3 peratus) dan minyak dan lemak (3.7 peratus).

“Dalam pada itu, kenaikan ketara bagi makanan di luar rumah dapat dilihat bagi nasi berlauk (8.3 peratus), roti canai (7.8 peratus), makanan berasaskan mi (5.7 peratus) dan masakan ayam (5.1 peratus),” katanya.

Beliau berkata, peningkatan kos makanan yang ditambah dengan kenaikan permintaan, menyumbang kepada pertambahan harga ayam pada kali ini.

Menurutnya, ayam yang merupakan komponen terbesar dalam subkumpulan daging (46.1 peratus) meningkat sebanyak 13.4 peratus berbanding 7.5 peratus pada April 2022 manakala purata harga ayam pada Mei 2022.

“Lonjakan harga sayur-sayuran di pasaran ketika ini pula berpunca terutama daripada peningkatan harga baja, kos logistik, kekurangan tenaga buruh dan kedaan cuaca,” katanya.

Peningkatan dalam kumpulan pengangkutan pula akibat terutamanya oleh kenaikan purata harga petrol tanpa plumbum RON97 sebanyak 63.8 peratus (RM4.26 seliter) berbanding RM2.60 pada tempoh sama tahun sebelumnya.

Kenaikan harga minyak ini adalah kesan langsung daripada peningkatan harga minyak mentah Brent (65.2 peratus) kepada US$112.37 setong pada Mei 2022.

“Bagaimanapun, pelaksanaan harga subsidi bagi petrol tanpa plumbum RON95 dan diesel telah mengimbangi kenaikan kumpulan itu dengan harga bagi RON95 kekal pada RM2.05 seliter sejak Mac 2021,” katanya.

Mengulas inflasi di peringkat negeri, Mohd Uzir berkata peningkatan tertinggi dicatatkan oleh Selangor dan Wilayah Persekutuan Putrajaya (3.7 peratus).

Menurutnya, Kedah dan Perlis (2.2 peratus), Sabah dan Wilayah Persekutuan Labuan (2.2 peratus) serta Melaka (2.1 peratus) merupakan negeri yang mempunyai peningkatan inflasi paling rendah.

“Kesemua negeri mencatat peningkatan ketara bagi inflasi makanan dan minuman bukan alkohol dengan kenaikan tertinggi oleh Selangor dan Wilayah Persekutuan Putrajaya (6.7 peratus) serta diikuti oleh Johor (6.0 peratus), Pulau Pinang (5.8 peratus) dan Perak (5.2 peratus),” katanya.

Beliau berkata, iInflasi bagi kumpulan berpendapatan di bawah RM3,000 meningkat 2.9 peratus daripada 123.6 pada Mei 2021 kepada 127.2 pada Mei 2022, disumbangkan oleh kumpulan makanan dan minuman bukan alkohol 5.4 peratus yang naik 0.2 mata peratus dan melebihi inflasi makanan di peringkat nasional.

“Peningkatan itu adalah daripada subkumpulan daging (9.4 peratus) dan diikuti oleh susu, keju dan telur (9.0 peratus) dan sayur-sayuran (7.5 peratus),” katanya.


Kelantan masih catat kluster tertinggi

Kementerian Kesihatan (KKM) hari ini memaklumkan 15 lagi kluster baharu dikesan dalam tempoh 24 jam sehingga 12 tengah hari tadi menjadikan keseluruhannya sejak awal tahun lalu sebanyak 5,522 kluster dengan 4,533 telah ditamatkan dan 989 kluster lagi masih aktif.

Tujuh daripada kluster baharu itu membabitkan tempat kerja, komuniti (enam), dan masing-masing satu kluster kumpulan berisiko tinggi dan institusi pendidikan swasta di bawah Kementerian Pendidikan.

Kelantan yang merekodkan peningkatan jangkitan baharu hari ini sebanyak 1,020 kes berbanding 796 semalam, mencatatkan jumlah terbanyak kluster membabitkan penularan dalam komuniti, tempat kerja, dan institusi pendidikan swasta.

Negeri itu hari ini melaporkan lima kluster komuniti dengan 50 jangkitan membabitkan daerah Bachok, Pasir Puteh, Kota Bharu, Tumpat dan Pasir Mas, manakala satu kluster tempat kerja melibatkan 19 individu, dan satu kluster institusi pendidikan di Kota Bharu dengan sembilan jangkitan.

Kluster tempat kerja juga turut dilaporkan masing-masing dua di Perak (92 jangkitan) dan Sabah (91 jangkitan), serta satu di Johor (15 jangkitan) yang turut mencatatkan satu kluster komuniti di Kluang (13 Jangkitan).

Satu kluster kumpulan berisiko tinggi dilaporkan di Seberang Perai Tengah, Pulau Pinang, melibatkan 19 individu.

Sementara itu, Ketua Pengarah Kesihatan, Tan Sri Dr Noor Hisham Abdullah berkata seramai 15,456 pesakit Covid-19 disahkan sembuh dalam tempoh 24 jam ini.

Angka kes sembuh kini meningkat kepada 2,116,021 berbanding 2,285,640 kes positif yang direkodkan sejak awal tahun lalu.

Beliau juga memaklumkan daripada 8,075 kes baharu yang dicatat hari ini, 823 membabitkan bukan warganegara Malaysia.

Daripada jumlah itu juga katanya, 160 kes atau 2.0 peratus terdiri daripada pesakit kategori 3, 4, dan 5; manakala 7,915 kes (98.0 peratus) lagi adalah kategori 1 dan 2.